Hemen zaude: Hasiera | Hauteskundeen informazioa | Aurreko hauteskundeak | Eusko Legebiltzarra 2012 | Webgune interesgarriak\nEusko Jaurlaritzaren webgunea herritarren arretarako Zuzenean zerbitzua ezagutzeko.\nAutonomia Erkidegoko Hauteskunde Batzordearen weba\nEusko Jaurlaritzaren webgunea nola funtzionatzen duen, dituen ahalmenak eta legebiltzarreko osaera jakiteko.\nHauek dira erakunde eta organismo publikoek zundaketen eta hauteskunde-inkesten arloan egindako webik interesgarrienak:\nwww.euskadi.net Lehendakaritza sailean, Prentsa eta Komunikazioaren barruan ageri den Euskal Soziometroa).\nwww.ehu.es (UPV/EHUko Politika Zientzia eta Administrazioa Sailaren euskobarometroa).\nKontu Publikoetako Euskal Epaitegiaren weba.\nBilboko / Donostiako / Gasteizko / Irungo / Getxoko / Ermuako udal webguneak. Atari hauetan hainbat gauza kontsulta daitezke; besteak beste, egutegia, bozkatzeko hauteskunde-mahaia eta hauteslekua, bai eta posta bidez bozkatzeko epeak ere.\nAldizkari Ofizialen webgunea: EHAA / ALHAO / BAO / GAO Webgune hauetan hainbat kontu interesgarri zabaltzen dira, honako hauek, besteak beste: aurkeztu eta aldarrikatutako hautagaiak, hauteskunde-batzordeen osaera, eta abar.\nINErenwebgunea. Bertan biztanleriari, hauteskunde-erroldari buruzko datuak eta hauteskunde-mahai eta hautesleku kopuruari buruzkoak ageri dira.\nBarne Ministerioaren webgunea. Bertan hauteskunde-araudi orokorrari buruzko eta posta bidez bozkatzeko prozedurei buruzko informazioa ageri da.\nAtzerri Arazoetako Ministerioaren webgunea www.maec.es. Bertan kontsuletxetako bulegoen helbideei eta telefono-zenbakiei buruzko informazioa dago, baita atzerrian bizi diren hautesleen botoari buruzkoa ere; halaber, aldi baterako Espainiatik kanpo bizi direnen posta bidezko boto-eskaera deskargatzeko aukera ere badago.\nHauteskunde Batzorde Zentralaren webgunea. Bertan Hauteskunde Administrazioaren nahitaez bete beharreko jarraibideei eta ebazpenei buruzko informazioa dago.\nKonstituzio Auzitegiaren webgunea. Bertan hauteskundeetako babes-errekurtsoei buruzko epaiak ezagut daitezke, besteak beste.\nwww.cis.es (Inkesta Politiketako Ikerketa Soziologikoen Zentroaren Barometroa).\nBOEren webgunea: Argitalpen honetan hainbat kontu interesgarri ezagutarazten dira, hala nola estatuaren eskumeneko hauteskunde-araudia eta Hauteskunde Batzorde Zentralaren erabakiak eta jarraibideak.


2018 Urria | España\nEstás aquí: Home > Bizi-Hitza > 2018 Urria\n«Espirituak gidatzen bazaituzte, ez zaudete legearen mende» (Ga 5, 18).\nPaulo apostoluak gutun bat idazten die kristau Galaziakoei, gaurko Turkiaren erdialdeko eskualdea berori, berak ebanjelizatua eta maite-maite zuena. Elkarte honetako kristau batzuek defendatzen zuten, kristauek Moisesen legeko arauak bete behar zituztela, Jainkoari atsegingarri izateko eta salbamena lortzeko.\nPaulok, aldiz, baieztatzen du jada ez gaudela «legearen menpean», zeren eta Jesus bera, Jainkoaren Seme eta gizadiaren Salbatzailea, bere heriotza eta piztueraren bidez Aitarenganako Bide gertatu baita denentzat. Harengan sinesteak zabaldu egiten digu bihotza Jainkoaren Espirituaren eraginera, bizitzako bideetan gidatzen eta laguntzen gaituenera.\nBeraz, Paulok dioenez, gauza ez da «legea ez betetzea», baizik hobeki legea bere azken sustrai exijenteenera eramatea, geure burua Espirituak gidatua izaten utziz. Hain zuzen, lerro batzuk gorago, Paulok idazten du: «Zeren lege osoa betetzen baita, agindu bakar hau betez gero: Maitatu lagun hurkoa zeure burua bezala» (Ga 5, 14).\nBaiki, Jainkoaganako eta lagun hurkoaganako kristau maitasunean seme-alaben askatasuna eta erantzukizuna aurkitzen ditugu: Jesusen etsenpluaren arabera, denok maitatzera deituak gaude, maitatzen lehenengoak izatera, eta besteak geure burua bezala maitatzera, baita etsai gisa ikusten ditugunak ere.\n«Espirituak gidatzen bazaituzte, ez zaudete legearen mende».\nJainkoagandik datorren maitasunak pertsona erantzukizundun izatera bultzatzen gaitu familian, lanean eta gabiltzan edozein lekutan. Bake, justizia eta legezko harremanak eraikitzera deituak gaude.\nMaitasunaren legea da gu gizarteko izatearen oinarririk sendoena, Mariak kontatzen duen bezala: «Eskolak ematen ditut Parisko kanpo aldean, eskualde ez-mesedetu batean eta anitz kulturako ikasle-populazioa duenean. Anitz diziplinatako proiektuak darabiltzat taldean lan egiteko, kideen artean senidetasunean bizitzeko… horrela ikasleentzat sinesgarriak izan asmoz modelo hori proposatzen diegunean. Ikasi dut berehalako emaitzak ez espero izaten, baita ikasle bat aldatzen ez denean ere. Harengan sinestea eta lagun egitea da garrantzitsua, berari balioa eta atsegina emanez. Batzuetan iruditzen zait ez dudala ezer aldatzea lortzen, eta besteetan, aldiz, froga ukigarria daukat eraiki ditugun harremanek fruitu ematen dutela; horrela gertatu zen eskolako jardunetan modu eraikitzailean esku hartzen ez zuen neska ikasle batekin. Soseguz eta irmo azaldu nion, bakoitzak bere partea jarri behar duela elkarrekin harmonian bizitzeko. Eta orduan hau idatzi zuen: “Barkamena eskatzen dut neure portaeragatik, ez da berriz gertatuko. Badakit zuk ekintza zehatzak eta ez hitz hutsak eskatzen dituzula gugandik, eta hori egiteko konpromisoa hartu nahi dut. Zu, ikasleoi balore bidezkoak eta geure burua hobetzeko gogoa helarazi nahi dizkiguzun pertsona zara”» .\nMaitatuz bizitzea ez da gure ahaleginen fruitu huts. Eman zaigun Espirituak –berori eskatzen jarrai dezakegularik– ematen digu indarra, egoismoaren esklabutzatik gero eta libreagoak izateko, eta horrela maitatuz bizitzeko.\nHau idazten du Chiara Lubich-ek: «Maitasuna al da mugitzen gaituena, bizitzera deituak gauden egoerei eta hautapenei nola erantzun iradokitzen diguna? Maitasunak bereizten irakasten digu: hau ondo dago, egin egingo dut; hau gaizki dago, ez dut egingo. Maitasunak, bestearen ona bilatuz jokatzera bultzatzen gaitu. Ez gabiltza kanpotik gidatuak, Espirituak gure barruan jarri duen bizi berri sortzaileak baizik. Gure indarrek, bihotzak, gogoak eta gaitasun guztiek “egin dezakete bide Espirituaren arabera”, zeren eta maitasunak bateratzen baititu, eta Jainkoak guretzat eta gizartearentzat daukan proiektuaren menean jartzen erabat. Libreak gara maitatzeko».\n Educar en los suburbios de París, testimonio de Maria A., Castel Gandolfo 3-3-2018


Usurbilgo Mintzalagunek 10 urte bete ditu - : Euskal Herriko AEK\nUrteurrena ospatzeko, egungo egoerara egokituta, ekitaldi txikia egin zuten irailaren 26an. Bertan, bertso-magia ikuskizun baten bueltan, bidelari eta bidelagunak omendu zituzten, parte hartzeko gonbita luzatzearekin batera. Tartean, Mintzalaguneko arduradun eta Usurbilgo AEK-ko irakasle Rosa Zubeldiak, Dani bidelariak eta Iñaki bidelagunak hartu zuten hitza. Azken biek, Urtebete daramate egitasmoan parte hartzen, talde berean.eta\nNoaua aldizkarian mintzalaguneko parte-hartzaileen testigantzak eta ekitaldiaren kronikatxoa jaso dute. Eskerrik asko, Noaua!\nZorionak, Usurbilgo Mintzalagun!!\nIrakurri 1814 aldiz\tAzken aldaketak Azteazkena, 25 November 2020 18:47\nAzteazkena, 07 October 2020 07:15\nKategoria honetako gehiago: « Abian da mintzapraktika programetako kanpaina\tPraktikatu ONLINE »


Donardegi baserriko Nahi Nuena biga, Gipuzkoako onena | Otamotz\nDonardegi baserriko Nahi Nuena biga, Gipuzkoako onena\nUrretxuko Donardegi baserrikoak Elgoibarko jaietako Baserritar Egunean parte hartu zuten larunbatean. Bertan, Gipuzkoako limousin txapelketa egin zen. Donardegikoek zazpi abere eraman zituzten eta horietako seik sariak lortu zituzten. Gainera, txapelketako eme onena Nahi Nuena biga izan zen.\nbigaElgoibarGipuzkoako limousin txapelketaNahi Nuena\nJudo jaialdia egingo dute igandean Beloki pilotalekuan 0\nJon Luqui: «Urretxutik errepidez mundura irteteko modua aldatu egingo da» 0\nSingular Dendak ekimenak kanpaina berria aurkeztu du Zumarragan 0\nZumarragako EH Bilduren bilera eitzatarrekin 0\n«Alemanera itzuli den euskal autoreen lehen antologia da» 0


Zinea.eus: "Gure zinema nazioarteko edozein proiekturen maila berean dago, eta beraz, filmak berak merezi duelako joan behar da ikustera, ez Euskal Herrian sortua delako" — Gaztezulo\nZinea.eus: "Gure zinema nazioarteko edozein proiekturen maila berean dago, eta beraz, filmak berak merezi duelako joan behar da ikustera, ez Euskal Herrian sortua delako"\nZinea.eus: "Gure zinema nazioarteko edozein proiekturen maila berean dago, eta beraz, filmak berak merezi duelako joan behar da ikustera, ez Euskal Herrian sortua delako" Gurea, erraldoien lana egiten duten komunikabide txikiz osaturiko lurraldea da. Orotariko informazioa landu eta hamaika toki zein gai ordezkatzen dituzten itsasargi baliotsuak dira, baliabide eskas eta ilusio handiz aurrera egiten dutenak. Atal honetan beren lana ezagutzera emango dugu. Lehen gonbidatuak Zinea.eus atariko Maialen Goñi eta Ines Arrue ditugu; Euskal Herriko zein nazioarteko zinema proiektuen berri jakin nahi baduzu, sartu beren webgunean txartelik ordaindu gabe! https://www.gaztezulo.eus/albisteak/zinea-eus-1 https://www.gaztezulo.eus/albisteak/zinea-eus-1/@@download/image/Gaztezulo-02.jpg\nGurea, erraldoien lana egiten duten komunikabide txikiz osaturiko lurraldea da. Orotariko informazioa landu eta hamaika toki zein gai ordezkatzen dituzten itsasargi baliotsuak dira, baliabide eskas eta ilusio handiz aurrera egiten dutenak. Atal honetan beren lana ezagutzera emango dugu. Lehen gonbidatuak Zinea.eus atariko Maialen Goñi eta Ines Arrue ditugu; Euskal Herriko zein nazioarteko zinema proiektuen berri jakin nahi baduzu, sartu beren webgunean txartelik ordaindu gabe!\nNoiz eta nola sortu zen Zinea.eus? Ze helburu zituen sorreran?\nMaialen Goñi: Proiektua 2013an sortu zen sektorean sumatzen genuen hutsune bati erantzuna emateko asmoz: euskara hutsean eta bereziki euskarazko zinemaz jardungo zuen hedabide monotematiko baten beharra zegoen. Garai hartan askok uste izan zuten zaila izango zela egunero euskal ikus-entzunezko industriari buruzko (bereziki) eduki berriak eskaintzen zituen atari digital bat abian jartzea, eta batez ere, iraunaraztea, baina sei urte igaro dira eta urtez urte goranzko joera jarraitu dugu.\nM.G.: Lehen urteetan proiektua eraikitzeko egin genuen lan: webgunea diseinatu, atalak definitu, kolaboratzaile sarea lantzen hasi, sare sozialetan lehen urratsak egin, sektoreari egitasmoa aurkeztu eta elkarlana sustatu... Pausoak pixkanaka eman ditugu, akatsetatik ikasi dugu, eta ataria egonkortu eta zabaldu ahala sortzen joan diren beharrei erantzun diegu. Hala, ikus-entzunezkoen sektorean, batetik, eta euskal hedabideenean, bestetik, gure tokitxoa egitea lortu dugu, eta gaur egun, biek ala biek gure lana balioesten eta babesten dutela sentitzen dugu. Uste dugu Zinea bezalako hedabide baten arrakasta ezin dela bisita kopuruarekin ala jarraitzaileekin neurtu, eta hor egotea, egunez egun irautea, kalitatezko materiala eskaintzea eta sektorearen eta publiko orokorraren arteko zubi-lana egitea, horixe dela gure lorpenik handiena.\nInes Arrue: Maialenek azaldutakoari gehituko nioke urteekin, nolabait, erreferentziazko iturri bilakatu garela ere informazioa eskuratu edota zabaltzerako orduan. Hau da, ikusten dugu nola jendeak gugana jotzen duen deialdi, lehiaketa, edota proiektu baten inguruan gehiago jakiteko, beraien proiektuen informazioa zabaltzeko hurbiltzen direnak bezainbeste.\nZinemaren munduko informazioa zabaltzen duzue, Euskal Herriko proiektu, aktore eta zuzendariena eta baita nazioartekoena ere, jaialdiak eta bestelako emanaldiak ahaztu gabe. Zenbateko zaletasuna dago zuen ustez zinemarekiko Euskal Herrian?\nM.G.: Handia. Eta industria honetan lanean ari diren profesionalen maila altua da horren erakusle argienetako bat. Gazteen artean, esaterako, aretoetara joateko ohitura galtzen ari dela ikusita, eta herritarren zati handi batek zinema komertziala soilik kontsumitzen duela jakinik, pentsa genezake egoera ez dela bereziki aldekoa. Baina era berean, bestelako proposamenak, tokiko ekoizpenak, zinema independente eta pertsonalagaoa... ikusteko ohitura ere badago, eta oro har, Euskal Herrian antolatzen diren dozenaka zinema jaialdi eta ekimenek (jaialdi orokorrak, tematikoak, film laburrenak, lehiaketak, zikloak, emanaldi bereziak...) badute publiko fidela.\nI.A.: Gure inguruan ematen ari diren zinemaren inguruko ekitaldien loratze etengabeari begiratzea besterik ez dago ikusteko Euskal Herritarrak zinemagile eta zinezale direla. Esaterako, garai batean zineklub txikiek egiten zuten programazio lana egiten dute egun jardunarekin lotura zuzenik ez duten hainbat museok, gaztetxek edo tabernek. Hamaika gai konkreturi eskainitako zinema asteak, lehiaketa txikiak, zinema udalekuak, zikloak... eskaintza inoiz baino ugariagoa da, eta argi dago atzetik babesten duen publikoari zor zaiola hori. Argiago esatearren, ez da albisterik gabeko egunik: beti dugu zer kontatu.\n"askok uste izan zuten zaila izango zela egunero euskal ikus-entzunezko industriari buruzko (bereziki) eduki berriak eskaintzen zituen atari digital bat abian jartzea, eta batez ere, iraunaraztea, baina sei urte igaro dira eta urtez urte goranzko joera jarraitu dugu".\nZuena ez da norabide bakarreko komunikabidea, jendearen parte hartzea bilatzen duzue eta kolaboratzaile sare zabala duzue. Zeintzuk dira zuengana jotzen dutenen interesak?\nM.G.: Oro har, zinemarekin lotutako jarduerak antolatzen dituztenek jotzen dute guregana, horren berri ematen lagun diezaiegun: hasi berriak diren ekimenak, herrietako zineklubak... Baina baita lehen filma errodatu duten gazte askok ere. Horien guztien bozgorailu izan nahi dugu, eta euskal zinemarekin lotura duen oro gurera ekarri, topaleku izateko.\nI.A.: Izan ere, hasi berri diren horiek dira beste inon lekurik topatzen ez dutenak. Hedabide handien kultura orrietara jotzen baduzu, ziur asko izango duzu egonkortu diren izen handi horien proiektu edo ekimenen berri. Hasiberriak, tokiko proiektuak, edota itzal txikiagoa duten ekimenak dira gure bozgorailu lanaren behar handiena dutenak, eta indar berezia jartzen dugu horiek ikusarazteko.\nKritikarien lehiaketa ere egin izan duzue; zaila al da zinema kritikariak topatzea?\nM.G.: Bai, 2015az geroztik, urtebetez gurekin ariko den kritikaria topatzeko lehiaketa antolatzen dugu urtero. Eta egia esan, orain arte ez da batere zaila izan kolaboratzaileak topatzea. Ekimen honen helburua zinema maite duten eta astero film bat ikustera joateko ohitura duten horien lana saritzea da, eta bide batez, guk ere zaletasun horri etekina ateratzea. Deialdietako batean ia 30 lagunek hartu zuten parte, pentsa!\nI.A.: Esan behar da, gainera, gure jarraitzaileek asko estimatzen dutela astero kritikariaren iritzi-testua. Uneko estreinaldiak izaten dituzte hizpide, eta irakurleentzat oso praktikoa da beren erabakia bideratu dezakeen gomendioa jasotzea. Urteekin ikusi dugu gure kritikariekiko interesa hazten joan dela, eta egun beste hedabide batzuetan ere publikatzen dituzte horiek idatzitakoak.\nZinea.eus-eko lan taldea.\n'Kutsidazu' atalean jendearen film gogokoenak biltzen dituzue. Zeintzuk dira Zinea.eus osatzen duzuenen film gustukoenak?\nM.G.: Ikaragarri kostatzen zait film gustukoena ala gustukoenak zehaztea, kolore, forma, tamaina... guztietako istorioetatik zerbait gordetzea atsegin dudalako. Baina utzi zizkidaten sentipenak oroituta, mutiko nerabeen bizipen eta problematikei buruzko bi lan aipatuko ditut: Mommy (Xavier Dolan, 2014) eta Call Me By Your Name (Luca Guadagnino, 2017). Gainera, arreta berezia jarri ohi diot soinu bandari, eta bi kasuotan ere faktore garrantzitsua izan zen. Baina era berean, Tarantinoren edo Koreedaren edozein lan, baita haurrei zuzendutako animaziozko filmak ere, oso gustura ikusten ditut.\nI.A.: Maialenek botatako erantzuna baina zertxobait sinpleagoa da nire aukera. Akaso gehiegi hausnartu gabekoa, baina betidanik eduki dut joera galdera honi Cinema Paradiso (Giuseppe Tornatore, 1988) filmaren gomendioa eginez erantzuteko. Pentsatzen dut ikusi nuenean sortu zidan samurtasunagatik, urteetan hainbestetan errepikatu izan soinu banda zoragarriarengatik... Gehiago pentsatzen jarriko banintz, seguru asko Fried Green Tomatoes (Jon Avnet, 1991), Spotlight (Thomas McCarthy, 2015) edo Three Billboards Outside Ebbing, Missouri (Martin McDonagh, 2017) esango nizkizuke ere.\nNetflix eta antzeko plataformek zer nolako eragina dute zinemagintzan zuen ustetan? Aretoak hustutzen ari diren garaiotan, bigarren aukera bat eman diote sektoreari? Edo alderantziz?\nM.G.: Plataforma horiek zinema kontsumitzeko modua aldatzen ari dira, eta garai berrira egokitzen jakin behar dugu. Uste dut alde positiboa ikusten saiatzea dela gakoa, eta planteatzen dituzten aldaketak erronka berritzat hartu behar direla, ez galera edo kalte moduan. Bikoizketarekin eta azpidatziekin gertatzen den bezala, kontsumo molde tradizionala (zinema aretoak) sistema berriekin (atari digitalak) bateragarriak dira, ez du zertan batak bestea ordeztu behar. Eta industriaren egitekoa bigarren aukera hori bere probetxurako erabiltzen ikastea da.\n"Argi dago elkarlanean indarrak handitu egiten direla, eta eragiteko gaitasuna ere biderkatu egiten dugula".\nEgun euskarazko komunikabideek ez dituzte une gozoak bizi; zuena, gainera, zuen euskarria web orria da. Nola bizi duzue egoera?\nI.A.: Une zailak dira, bai. Zinea proiektuak, duen izaeragatik (euskara hutsean egiten den hedabide monotematiko digitala da), baditu zailtasunak publiko zabal eta hetereogeneo batengana heltzeko. Eta azken urteetan laguntza txikia jaso du entitate publikoen partetik. Baina egoerak hobera egingo duelakoan gaude, bai hazkunde mailan eta baita maila ekonomikoan ere. Kalitatezko produktu bat egiten dugu, urtetik urtera hobetzen ari dena, eta pixkanaka bada ere, publizitatea sartzen ari zaigu. Aipatu dugun moduan, guretzat arrakasta irautea eta maila mantentzea da, gainerakoak etorriko dira.\nKomunikabide txikiek ez dituzte gauzak errezak; elkarren arteko batasun batek egoera hobetu lezake?\nM.G.: Zalantzarik gabe. 2016an Hekimen Euskal Hedabideen Elkartean sartu ginen, eta ordutik talde handi baten parte garela sentitzen dugu. Gai batzuetan nork bere aldetik egin behar du aurrera, baina beste askotan elkarlanean denontzako onurak lortzen ditugula ikustea funtsezkoa da. Nork bere zailtasunak, erronkak eta garaipen txikiak ditu, baina indarrak batzea beti da onuragarria.\nI.A.: Argi dago elkarlanean indarrak handitu egiten direla, eta eragiteko gaitasuna ere biderkatu egiten dugula. Gutako bakoitzak arlo desberdin bat jorratzen badu ere, beharrezkoa dugu oinarrizko gure arteko harremanak landu eta batasunean aritzea, lanerako baldintza duinak ezarri eta horiek bermatzen direla zaintzeko. Horretan ari gara.\nEuskal zinemak ere izan ditu zailtasunak, nahiz eta azkenaldian proiektu ugariren arrakastak loraldi moduko bat sustatu duen; euskaldunok kontsumitzen ote dugu euskal zinema? Laguntza nahikoak ematen ote dira?\nM.G.: Euskaldunok euskal zinema kontsumitzen dugu, bai. Behar adina? Bada, ziurrenik ez. Euskal proiektuek oihartzun handia egin behar dute jendea aretoetara erakartzeko, hori hala da. Baina badago militantziagatik, “euskal filmak laguntzeko”, joaten den herritar talde handi bat. Eta horretaz aparte, azken urteetan, bestelako sentipen bat zabaldu da jendartean: gure zinema nazioarteko edozein proiekturen maila berean dago, eta beraz, filmak berak merezi duelako joan behar da ikustera, ez Euskal Herrian sortua delako. Laguntzei dagokienez, oraindik bide luzea dugu egiteko, beste mila konturekin bezalaxe, eta ikus-entzunezko industria sendo bat nahi badugu (lehiakorra izan badelako), gehiago babestu behar dugu. Eta ez soilik laguntzen aurrekontua handituta, horiek birpentsatu eta egokituta baizik. Baina tira, aurrerapen txikiak egiten ari gara.\n"Euskaldunok euskal zinema kontsumitzen dugu, bai. Behar adina? Bada, ziurrenik ez. Euskal proiektuek oihartzun handia egin behar dute jendea aretoetara erakartzeko".\nEuskal zinegintzaren artxiboa osatzeko ere, Ganbara sortu zenuten; zer moduz doa proiektua? Harribitxirik topatu al duzue?\nM.G.: Lehen garapen fasea igarota, proiektua sendotze eta zabaltze aro batean sartu dela esan genezake. Dagoeneko film, profesional, enpresa, albiste, kritika eta sarien 3.000tik gora fitxa eskaintzen ditu, eta horiek errazago topatzeko eta haien artean alderaketak egiteko bilatzaile aurreratu estreinatu berri dugu. 2019an edukiz hornitzen jarraituko dugu, eta zenbait atal berri gehitzeko asmoa ere badugu, urtea amaitu aurretik jakinaraziko ditugunak. Harribitxiei dagokienez, bakar bat aipatu beharrean, datu-basean dauden euskal filmen multzoa bera sekulako altxorra dela esango genuke. Nork pentsatuko zuen euskaraz horrenbeste lan izango zirela ikusgai? Oraindik Ganbara ataria ezagutzen ez dutenei, bisitatxo bat egiteko gomendatuko diegu, espero ez duten informazio mordoa aurkituko dutelako bertan.\nI.A.: Beste modu batera erantzungo dut nik, erronka batekin: hartu boligrafoa eta idatzi paper zurian euskal filmen hamar izenburu. Errez? Kostata? Nire inguruan, edota proiektuaz hitz egiterakoan galdera luzatu dudanean normalean isilune luzeak ematen dira. Baina errealitatea da 900 izenburuko zerrenda atera dugula guk, eta beste hainbeste profesional, lagin eta eduki. Maialenek esan bezala, euskal zinemagintza bera da harribitxia, bere osotasunean.\nZeintzuk dira Zinea.eus-en etorkizuneko erronkak?\nM.G. eta I.A.: Gure komunitatea eta kolaboratzaile sarea zabaltzen jarraitu nahi dugu, eta sektorean erreferentzialtasuna mantendu. Horrez gain, proiektuaren iraunkortasuna bermatuko duten baliabideen kontrola geureganatzea garrantzitsua litzateke, ziurgabetasunak, neurri batean, proiektua kaltetzen duelako. Eta beste hedabideekin elkarlana sustatzea ere funtsezkoa iruditzen zaigu, onurak aldebikoak direlako. Barrura begira, azkenik, ikasten eta hobetzen jarraitzea da gure erronka nagusia, eta horretarako gure esku dagoen guztia emateko prest gaude.


Gobierno Vasco Irekia :: Euskal Y-aren Gipuzkoako tarte guztiak exekutatzen ari dira edo amaituta daude\nEuskal Y-aren Gipuzkoako tarte guztiak… http://www.irekia.euskadi.net/eu/news/11828 berria\nFuente: Irekia - Gobierno Vasco Lehendakaria eusko Y-aren Hernialde-Zizurkil zatiko lehen harria jartzeko ekitaldiaren buru izango da.\n3 urte eskasean, Abiadura Handiko Trena (AHT) eraikitze-fasean tarte 1 izatetik 17 izatera igaro da Gipuzkoako zatian -Eusko Jaurlaritzak kudeatzen duen zatian-, gaur azken tarteko lanak martxan jarri baitira, hots, Hernialde, Anoeta, Asteasu eta Zizurkiletik igarotzen diren 6 kilometroak. Hala, Patxi López Lehendakariaren hitzetan “gure etorkizuneko garapenerako funtsezkoa” den proiektu horretan ia 60 km trenbide daude eraikitze-fasean (Gipuzkoako trazatuaren % 77). Gipuzkoako AHTren lehen azken harria jartzeko egin den ekitaldian zehar esan ditu hitzok Lehendakariak.\nBide batez, Gobernu zentralak Araba eta Bizkaiko zatiekin “gauza bera” egin behar duela aldarrikatu du Lehendakariak ekitaldi horretan eta, hala, abiadura handiko trena Euskadira 2016ra iristeko “konpromisoa bete” behar duela, Gipuzkoaren alde egindako apustua berresteko; izan ere, Lehendakariak esan duenez, Gobernuak ez du Gipuzkoa "atzean utziko", nahiz eta erakundeetan badiren Gipuzkoako proiektu handi guztien aurka agertzen direnak ere.\n“Gure belaunaldiak ezagutu duen krisi handienaren erdian, lan hauexek dira etorkizunerako esperantza”, adierazi du Lehendakariak, eta krisi garaietan inbertsioei eustea garrantzitsua dela nabarmendu du, Gipuzkoan azpiegiturekin aurrera jarraitzearen aurka daudenei aurre eginda. “Krisiaren aitzakiarekin, edo aitzakiarik gabe, lan eta inbertsio handiak geldiarazten ari dira, hain zuzen ere gipuzkoarren etorkizuneko bizitza hobetuko luketen lanak eta gainera, une honetan enplegua eta aberastasuna emango liguketenak", erantsi du.\nLehendakariak eskerrak eman dizkie enpresari eta langileei, beren eguneroko ahaleginari esker azpiegitura hori eraiki baitute, irain, mehatxu eta erasoak jasanda gainera, eta tren hori eraikitzea ahalbidetu baitute. Hain zuzen ere, Lehendakariak esan du trena indarkeria terroristaren mehatxupean jaio zela eta Euskadiren aurrerabide eta askatasunaren ikur gisa amaituko dela.\nLehen azken harria Gobernuak XXI. mendeko azpiegiturarik garrantzitsuenarekin hartutako konpromisoaren eta hari emandako bultzadaren ikurra da. AHTk Europarekin lotuko du Euskadi, eta Espainiarekin, modu azkar, seguru eta erosoan, eta ingurumenarekiko errespetua lehentasun goren gisa dauka.\nDagoeneko 17 tarte daude martxan, eta proiektuak, Lehendakariaren hitzetan, printzipio eta helburuen deklarazio bat du besteak beste oinarrian: “arazoak konpontzea, beharrei erantzutea eta herritarren bizi-kalitatea hobetzea”.\nLehendakari Euskal Y-a Abiadura Handiko Trena garraioak Hernialde Zuzurkil Gipuzkoa Gipuzkoako adarra Berri honen iruzkinen RSSa\nRT @Irekia: Todos los tramos de la Y vasca en Gipuzkoa ya están o en ejecución o finalizados http://t.co/bbSEzzCE” @jgdelsol duela 10 hilabete\njeitsi (1.1 MB)\njeitsi (6.4 MB)\nJeitsi audio bilduma (zip) lhk_aht_eu.mpeg\nJeitsi bideo mpg bilduma (zip) 2012_07_23_lehen_yvasca_007...\n345.5 KB (msword)\n34.9 KB (pdf)


Asteartea, martxoak 19\nAutomatizazio eta sistema industrialen muntaketa eta zainketa\nMiguel Altuna Lanbide Heziketa, Bergara\nLanbidek %100ean diruz lagundua eta langabetuek izango dute lehentasuna. Praktikak egiteko aukera inguruko enpresa batean.Informazio gehiago eta izena ematea: 943 76 70 49 edo ikastaroak@maltuna.eus helbidean.\nAutomatizazio eta sistema industrialen muntaketa eta zainketa Miguel Altuna Lanbide Heziketa Lanbidek %100ean diruz lagundua eta langabetuek izango dute lehentasuna. Praktikak egiteko aukera inguruko enpresa batean.\nInformazio gehiago eta izena ematea: 943 76 70 49 edo ikastaroak@maltuna.eus helbidean.\nKarmelo Oñateren erakusketa\nPol-Poleko lokala, Bergara | Erakusketak\nOrdutegia: Astelehena, osteguna eta ostiraletan 19:00etatik 20:00etara bitartean.\nKarmelo Oñateren erakusketa Pol-Poleko lokala\nAdimen emozionala tailerra genero ikuspegitik\nKultura etxean, Eskoriatza | Ikastaroak\nMiriam Herbon Ordoñezek, emakumeen aurkako indarkerian aditua eta ahalduntzetik abiatuta hazkunde pertsonalean trebatzaile espezializatuak, adimen emozional tailerra emango du genero ikuspegitik martxoaren 1, 15, 22 eta 29an, kultur etxean, arratsaldeko 17:00etatik 20:00etara. Tailer horretan, besteak beste, errua, beldurra, amorrua eta sufrimendua bezalako gaiak jorratuko dira metodologia dinamikoa eta parte-hartzailearekin, eta ondoez fisiko eta emozionalera garamatzaten genero aginduak agerian jarriko ditugu. Sufritzeari uzteko lehen urratsa hori aitortzea eta geure burua ulertzea da, eta bigarrena, aldaketa antolatzea eta horren arabera jokatzea. Hori guztiori emakume talde batean, konfiantzatik, errespetutik eta ahizpatasunetik. Pertsona bizidun garen heinean, bizitza duin eta betea posible da. Izena emateko epea zabalik dago otsailaren 13tik 21era udaletxean (943. 71 46 88)Eraman beharrekoa: arropa erosoa, mantatxoa eta kuxina.\nAdimen emozionala tailerra genero ikuspegitik Kultura etxean\nMiriam Herbon Ordoñezek, emakumeen aurkako indarkerian aditua eta ahalduntzetik abiatuta hazkunde pertsonalean trebatzaile espezializatuak, adimen emozional tailerra emango du genero ikuspegitik martxoaren 1, 15, 22 eta 29an, kultur etxean, arratsaldeko 17:00etatik 20:00etara.\nTailer horretan, besteak beste, errua, beldurra, amorrua eta sufrimendua bezalako gaiak jorratuko dira metodologia dinamikoa eta parte-hartzailearekin, eta ondoez fisiko eta emozionalera garamatzaten genero aginduak agerian jarriko ditugu.\nSufritzeari uzteko lehen urratsa hori aitortzea eta geure burua ulertzea da, eta bigarrena, aldaketa antolatzea eta horren arabera jokatzea. Hori guztiori emakume talde batean, konfiantzatik, errespetutik eta ahizpatasunetik. Pertsona bizidun garen heinean, bizitza duin eta betea posible da.\nIzena emateko epea zabalik dago otsailaren 13tik 21era udaletxean (943. 71 46 88)\nEraman beharrekoa: arropa erosoa, mantatxoa eta kuxina.\nAmaia Antzokia (11)\nAntixena gaztetxea (2)\nAramaioko Kultura etxea (1)\nArkupe kultura etxea (2)\nArrasateko Biteri plaza (2)\nBedita Larrakoetxea udal euskaltegia (1)\nBergarako San Juan ermita (1)\nBergarako Udal liburutegia (2)\nBergarako udaletxea (1)\nElgetako kultura etxea (1)\nElgetako udaletxea (1)\nEspaloia kafe antzokia (2)\nEuskaldun Berria gela (2)\nForuen plaza (5)\nIrizar jauregia (3)\nKartzela Zaharra (2)\nMiguel Altuna Institutoko areto nagusia (1)\nMUko enpresagintza fakultatea (9)\nOlakua auzoa (1)\nOlaran etxea (1)\nOñatiko auzoak (8)\nOñatiko kaleak (3)\nOñatiko kultura etxea (2)\nOñatiko udal liburutegia (2)\nPake Leku (1)\nSan Antonio auzoa (1)\nSanta Ana antzokia (5)\nZabalotegi aretoa (2)\nZinema aretoa (13)


Lege oharra - Gipuzkoako Eskola Txikiak eskola, herri eta auzo txikiak bizirik!\nGIPUZKOAKO ESKOLA TXIKIETAKO GURASO ELKARTEEN KOORDINAKUNDEA, hemendik aurrera GETGEK, ondorengo helbidea du:\nImaz Bertsolaria Eskola, Altzo, 20268, Gipuzkoa.\nWeb orri honekin edo GETGEK-rekin zerikusia duen edozein gaitarako hurrengo telefono zenbakian harremanetan jar zaitezke: 608 75 41 66. Bestela, hurrengo posta elektronikora bidera zaitezke:\nwww.eskolatxikiak.eus domeinua GETGEK-rena da.\nZER DA GETGEK-ren WEB ORRIA DELAKOA?\nOrain www.eskolatxikiak.eus tokian zaude. Hori espazio elkarreragilea da eta GETGEK-k sortu du koordinazioan dauden Gipuzkoako Eskola Txikiei buruz informazio handiagoa eskaintzeko.\nWeb toki guztiek bezala, erabileraren eta pribatutasun-politikaren baldintzak bete behar ditugu.\nWeb orri hau GETGEK-rena da. Markak, domeinu-izenak eta jabetza intelektualaren gainerako eskubideak GETGEK-renak dira. Beraz, ezin daiteke edukirik utzi, kopia, erreproduzi, argitara, karga, transmiti, bana edo ustia. Salbuespen bakarra web orria eta helburuekin bat web orria erabiltzea da. Ildo horri jarraiki, deskarga eta kopia pribatuak egin daitezke, baina baldintza hauetan zehaztutako erabileretatik kanpo atera gabe. Aurrekoaren kontra eginez gero, egilearen edo GETGEK-ren jabetza-eskubideak bortxatuko dira. Edukiak hemen baimentzen ditugun helburuetatik kanpo erabiliz gero edo helburu horiek aldatuz gero, egilearen jabetza-eskubideak eta GETGEK-ren jabetza-eskubideak bortxatuko dira. Erabilera-baldintza hauetarako debekatuta dago eduki hauek beste edozein web orritan edo sare informatikotan erabiltzea.\nKomunikazio telematikoan dagoen erabiltzailearen kontsumoa alde batera utzita, Web orri hau erabiltzeko ez da ezer ordaindu behar. Ildo horri jarraiki, Web orriaren erabilera ludikoa eta parte-hartzailea da, eta beronek informazioa zabaltzeko helburua du.\nErabilera-baldintza website delakoan aldatu gabe dirauten bitartean mantenduko dira. Ildo horri jarraiki, GETGEK-k edozein unetan horiek aldatzeko edo deuseztatzeko eskubidea izango du. Aldaketa horiek web orrian bertan agertu beharko dira.\nGETGEK-k ahalegin handiak egin ditu web honek kalitatea izateko eta eskaintzen duen informazioan eta zerbitzuetan berariaz bermatzen du erabiltzaileen partaidetza. Hala eta guztiz ere, Internetek dituen ezaugarriengatik, GETGEK-k ez ditu bermatzen web orriko edukiak, ezta web orriaren funtzionamenduaren eskuragarritasuna eta jarraipena ere. Gauza bera aipa dezake matxurak konpontzeari buruz. Halaber, zerbitzarian edo web orrian sistemarentzat birusak edo bestelako elementu kaltegarriak izan daitezke. Dena delakoa, halako ezer ez gertatzeko, etengabe lanean dihardugu. Nolanahi ere, GETGEK-k web orri honen edukien erabilerari dagokionez ez du erantzukizunik.\nAurreko atalean adierazitakoaren ondorioz, eta internetek dituen berezitasunengatik, GETGEK ez da izango web orriaren edukiak erabiltzearen ondorioz edo ezin erabiltzearen ondorioz sortutako edozein kalte eta galeraren arduraduna, arduragabekeria barne, baina mugatu gabe. Are gehiago, ez du erantzukizunik izango GETGEK-k edo GETGEK-k baimendutako edozein ordezkarik kalteei buruz jakinaren gainean jarriz gero. o.\nGETGEK-k ez du kontrolik web orrialdea erabil dezaketenekiko eta beren kokaguneekiko. Web orriko erabiltzaileak eta GETGEK-k, bere eskumenei berariaz uko eginez, Donostiako Epaitegiek eta Auzitegiek agindutakoa beteko dute web orriarekin zerikusia duten erreklamazio eta gatazka guztietan.\nwww.eskolatxikiak.eus web orriaren helburu nagusia GETGEK-ren eta Eskola Txikien inguruko informazioa ematea da.\nDatu pertsonalak babesteari buruz, GETGEK-k legezko betebeharrak onartzen ditu, bereziki hurrengo eremuetan:\nGETGEK-k erabiltzaileak informazio egokia izatea nahi du. Hala, berariaz, aske eta borondatez erabaki ahal izango du datuak eman nahi dituen. Ildo horri jarraiki, erabiltzaileari datuak fitxategi automatizatuan sartuko direla jakinaraziko zaio. Fitxategi automatizatuaren titularra eta arduraduna GETGEK izango da. Helbidea honako tokia du: maz Bertsolaria Eskola, Altzo, 20268, Gipuzkoa; Datuekin tratamendu automatizatua gauzatuko da eta helburua honakoa izango da:\nEskola Txikien egunerokoaren berri ematea.\nAurkakoa adierazten ez bada, galdeketetan biltzen diren datuak web orriaren jardueretan parte hartzeko eta horietan sartzeko beharrezkoak eta derrigorrezkoak dira. GETGEK-k ezingo ditu erregistratu derrigorrezkoak diren datuak ematen ez dituztenak.\nIndarrean dagoen legerian datu pertsonalak babesteari buruz, GETGEK-k segurtasuna ziurtatzeko konpromisoa du. Ildo horri jarraiki, galerak, erabilera okerrak, aldaketak, baimenik gabeko sarrerak eta gainerako arriskuak saihesteko neurri teknikoak eta antolakuntzazkoak hartu ditu. Era berean, ondorengoaren berri eman nahi da: segurtasun-mekanismoen artean pasahitzaren formula erabiltzen dela. Pasahitza erabiltzaileak eta GETGEK-k besterik ez dakite.\nHalaber, GETGEK-k fitxategi automatizatuek duten datuei buruz isilpea gorde behar du. Hori indarrean dagoen legeriak xedatzen du.\nErabiltzaileak edo eskuordetzen duen pertsonak, baita gurasoek edo tutoreek ere edozein unetan sartzeko, berresteko, deuseztatzeko eta, hala badagokio, kontra egiteko erabakia har dezakete, Datuak Babesteari buruzko Lege Organikoak eta gainerako araudi aplikagarriak xedatutakoarekin bat. Horretarako, idatziz jakinarazi beharko dio GETGEK-ri eta arestian aipatu diren helbideak erabili ahal izango ditu. Halakoetan erabiltzailearen identitatea egiaztatu beharko da.\nGETGEK da fitxategiaren arduraduna eta titularra. Hala ere, tratamenduaren kudeaketa hirugarrenak egitea eska dezake. Horretarako, erabiltzaileek berariaz adostasuna azaldu beharko dute.\nCookie-ak erabiltzeari dagokionez, GETGEK-k honakoaren berri eman nahi dio erabiltzaileari: web tokiaren pantailetan eta orrietan zehar nabigatzen duenean, cookie-ak erabiltzen direla eta erregistratu diren erabiltzaileak hautematea eta zerbitzu pertsonalizatua eskaintzea dela beren helburua. Gainera, bisitaren data eta orduari buruz informazioa ematen dute, web tokiaren barruan zirkulazio-parametroak neurtzen dituzte eta bisita-kopurua balioztatzen dute. Horri esker, GETGEK-k eraginkortasunez bidera eta doi ditzake eskaintzen dituen zerbitzuak. Cookie-ak erabiltzailearen disko gogorrean gordetzen dira, baina bertan dauden datuak ezin daitezke irakur. Halaber, ezin daitezke beste hornitzaileek eratutako cookie artxiboak irakur. Cookie-ak ez dira inbaditzaileak, ezta kaltegarriak ere. Nabigatzailean ageri den aukeraren bidez desaktiba daitezke.\nGure kezka nagusia, erabiltzaileak pertsonalki identifikatzen dituzten datuak gordetzeko orduan, segurtasuna da. Erabiltzailearen ordenagailutik gure zerbitzarietara datuak transmititzeko orduan arreta handia jartzen dugu.\nErabiltzailearen erregistro-datuak pasahitzaren bidez babesten dira. Hala, bakarrik erabiltzaileak edo GETGEK-k erabil eta ikus, deusezta, berretsi edo ezaba ditzake datuak erregistrotik. Erabiltzaileari bere pasahitza inori ez ematea gomendatzen diogu.\nAzkenik, honakoa gomendatzen da: erabiltzaileak bere ordenagailua ez badu erabiltzen, www.eskolatxikiak.eus web orritik irten baino lehen saioa ixtea ala nabigatzailea ixtea. Horrekin datu pertsonalak eta korrespondentzia inork ez erabiltzea ziurtatzen da, batez ere, ordenagailua beste norbaitek erabiltzen badu edo beste batzuekin partekatzen bada edo ordenagailua toki publikoan erabiltzen bada, hala nola, liburutegian edo beste edozein eremu publikotan.\nWeb hau erabiltzean, erabiltzaileak dokumentu hau arretaz irakurri duela onartzen dugu, baita ulertu eta aholkuak jarraitu dituela ere. Erabiltzailea datuak babesteko politikarekin edo aholkuekin ados ez badago, mesedez, ez erabili gure web orria. Beharrezkotzat jotzen dugunean, erabilera-baldintza aldatzeko eskubidea gordetzen dugu. Aldaketak eginez gero, erabiltzaileak web orri hau erabiltzen jarraitzen badu, baldintza berriak guztiz onartuko ditu.\n© GETGEK Eskubide guztiak gordeak.


EAJ-PNV - Urkullu: “Euskadi da gure aberria. Eta guk geuk erabakiko dugu gure etorkizuna”\nUrkullu: “Euskadi da gure aberria. Eta guk geuk erabakiko dugu gure etorkizuna”\nGaur Sabin Etxean ospatu den EAJ-PNVren sorreraren 116. urteurrenean EBBren presidente den Iñigo Urkulluk azpimarratu du “Euzkotarren aberria Euzkadi” dela. “Gaurko honetan, elkarrekin ospatzen dugu Euzko Alderdi Jeltzalearen sorrera. 1895eko uztailaren 31an izan zen. Hementxe bertan, aitaren etxean. Eusko Aberriaren alderdiaren sorrera ospatzen dugu. Euskal Herria protagonista eta subjektu politikotzat duen alderdia. Euskadi da gure aberria. Eta guk geuk erabakiko dugu gure etorkizuna”.\n31 Uztaila | Berria\nUrkulluren aburuz “Euskadik atzean utzi nahi ditu estualdiak, zentzurik gabeko bortxakeriak eragindakoak. Uztaila honetan ere, ETA sortu zen duela 52 urte agirietan diotenez. Beste hogeitahiru urte lehenagoko suntsipena, mina eta herioa bersortu ziren berarekin. Horixe da atzean nahi dugun estualdia. Ahaztu eta gainditu nahi duguna. ETAk aitortu beharko luke denbora bere kontra dagoela, agortzear duela bere denbora. Denborak aurrera egiten du eta Euskadi ez dago denbora galtzeko moduan. ETA-k behin betiko amaiera izan behar du. Oraindik ez dugu gaur ospatzerik izan!. Izan beza gu guztiok horretaz zoriontzeko aukera!. Azken urrats hau ematen ez bada, kalkulu hutsagatik izango al da?. Aldebatekotasunetik dagoen interesagatik. Eta interes hori salatu nahi dugu. ETA jokoan ari da denborekin. Interes partikularra eusko aberriaren interesen gainetik jarri du”.\n“Bere interes propioa, sorburuan aipatzen zituen askatasunen gainetik.Aurten, egiaztatu dugu ezkertiar abertzaleak baldintza juridikoak onartu dituela.Lehen urratsa da, baina ez da nahikoa. Orain, baldintza politikoak eta moralak onartu behar dituzte. Printzipioak eta baloreak ditugun pertsonek osatzen dugun herria gara. Gure etorkizunak bakea eta adiskidetzea behar ditu. Eragindako mina onartu eta ordaindu behar dugu. Iraganarekin adiskidetu behar dugu benetako askatasunezko etorkizuna eraikitzerik izan dezagun.Hauxe da denontzako abiapuntua. Etorkizun berria askatasun giroan eraiki dezagun. Bultzatzea, ahalbidetzea eta sustatzea da gure egitekoa.Euzko Alderdi Jeltzalearen egitekoa eta konpromisoa” gaineratu du..\nBukatzeko, EAJren EBBren presidenteak azaldu du baita “egun, gehiago exijitzen digun konpromisoa da. Begira bestela zer nolako Gobernua dugun.Euskobarometroak jakin bagenekiena egiaztatu digu. Patxi Lopezen gobernuak ez du gizarte konfiantzarik eragiten. Ez du funtzionatzen. Euskobarometroak hau esan du, baina 70 egun lehenago ere, euskal hiritarrek gauza bera esan zuten, Udal eta Foru hauteskundeetan”. "PSE-PP itunak botoen % 30 eskuratu zituen Hori da lortu duten babesa. Gobernura iritsi zirenetik,horixe da lortu duten emaitza eskasa. Hauxe da bizi dugun egoera. Eta gaur, uztailaren 31 honetan, egun ona da barrura begiratzeko, Euzko Alderdi Jeltzalearen barruan begiratzeko. Eszenatokia aldatu egin da. Guk ere aldatu behar dugu. Hobetu behar dugu, aurrera egin eta hazi. Atzera begiratzeak harrotu egiten gaitu. Eta, zuen baimenarekin, urteotan ibilitako bidea aldarrikatzeko hitz batzuk esango ditut.Gaur Espainian, autogobernua , autonomia eta deszentralizazioa ere auzitan jartzen da. Eta une honetan, gu hazi egin gara. Erakunde sistema propioa eraiki dugu, gure autogobernua hazi eta indartu egin da. Urteetan ukatutako eskumenak lortu ditugu. Euskadiren interesak defendatzeko ekimena egin dugu. Eta lortu egin dugu.Lau urte hauetan, eta aurrekoetan ere, inbertsioak eta diru laguntzak lortu ditugu.Lau urte hauetan Esatatutoa betetzea lortu dugu.Eta orain Euskadik estatus berri bat lortuko du.Hori da Euzko Alderdi Jeltzalearen helburua”.\nSan Inazio 2011


Cheval-Blanc - Wikipedia, entziklopedia askea.\nMallemort, Orgon, Sénas, Cavaillon, Maubec, Ménerbes, Mérindol, Oppède, Robion eta Taillades\n4.295 (2018ko urtarrilaren 1a)\n2.189 (%51) 2.087 (%48.6)\nCheval-Blanc (frantsesez eta ofizialki: Cheval-Blanc) Okzitaniako udalerri bat da. Administratiboki Frantziako Vaucluse departamenduan dago, Proventza-Alpeak-Kosta Urdina eskualdean. 2013an 4048 biztanle zituen.\n2007an Cheval-Blanc udalerrian erroldatutako biztanleak 4.048 ziren. Familiak 1.524 ziren, horien artean 320 pertsona bakarrekoak ziren (152 bakarrik bizi ziren gizonak eta 168 bakarrik bizi ziren emakumeak), 468 seme-alabarik gabeko familiak ziren, 600 seme-alabak dituzten bikoteak ziren eta 136 seme-alabak dituzten guraso-bakarreko familiak ziren.\n2007an 1.721 etxebizitza zeuden, 1.556 familiaren etxebizitza nagusia ziren, 70 bigarren erresidentzia ziren eta 95 hutsik zeuden. 1.525 etxeak ziren eta 185 apartamentuak ziren. 1.556 etxebizitza nagusietatik 1.097 bere jabearen bizilekua ziren, 390 alokairuan okupaturik zeuden eta 69 doan lagata zeuden; 10 etxek gela bat zuten, 91 etxek bi zituzten, 211 etxek hiru zituzten, 506 etxek lau zituzten eta 738 etxek bost zituzten. 1.291 etxek euren parking plaza propioa zuten azpian. 634 etxetan ibilgailu bat zegoen eta 843 etxetan bat baino gehiago zituzten.\nCheval-Blanc udalerriko biztanleria-piramidea 2009an .\n2007an lan egiteko adina zuten pertsonak 2.665 ziren, horien artean 1.959 aktiboak ziren eta 706 inaktiboak ziren. 1.959 pertsona aktiboetatik 1.795 lanean zeuden (978 gizon eta 817 emakume) eta 164 langabezian zeuden (68 gizon eta 96 emakume). 706 pertsona inaktiboetatik 231 erretiraturik zeuden, 224 ikasten zeuden eta 251 "bestelako inaktibo" gisa sailkaturik zeuden.\n2009an Cheval-Blanc udalerrian 1.509 unitate fiskal zeuden, 3.924 pertsonek osaturik. Pertsona bakoitzeko diru-sarrera fiskalaren mediana urteko 19.030 euro zen.\n2007an zeuden 227 komertzioetatik, 6 erauzte enpresak ziren, 3 janari enpresak ziren, 3 material elektrikoaren fabrikazioko enpresak ziren, 8 bestelako produktu industrialen fabrikazioko enpresak ziren, 53 eraikuntza enpresak ziren, 48 ibilgailuen saltze eta konpontze enpresak ziren, 14 garraio enpresak ziren, 11 ostalaritza eta jatetxe enpresak ziren, 5 informazio eta komunikazio enpresak ziren, 4 finantziazio enpresak ziren, 15 higiezinen enpresak ziren, 23 zerbitzu enpresak ziren, 29 administrazio publikoko enpresak ziren eta 5 «beste zerbitzu jarduera batzuk» multzoan sailkatutako enpresak ziren.\n2009an zeuden norbanakoentzako 61 zerbitzu publikoetatik, 1 posta bulegoa zen, 1 banku bulegoa, 1 ibilgailuen konpontzeko eta nekazaritza tresnetako lantokia, 1 ibilgailuen alokairu bulegoa, 19 igeltseroak, 5 margolariak, 3 zurginak, 5 iturginak, 6 argiketariak, 3 eraikuntza enpresak, 2 ile apaindegiak, 6 jatetxeak, 6 higiezinen agentziak eta 2 apaindegiak.\n2009an zeuden 10 establezimendu komertzialetatik, 2 120 m2 baino gutxiagoko dendak, 2 okindegiak, 3 harategiak, 1 drogeria zen eta 2 lore-dendak ziren.\n2000. urtean Cheval-Blanc udalerrian 59 nekazaritza-ustiategi zeuden, 492 hektarea erabiltzen.\nOrgon (2,3 km)\nCavaillon (3,9 km)\nTaillades (4,3 km)\nRobion (6,3 km)\nMaubec (7,1 km)\nBNF: 15278018n (data)


2020ko otsailaren 19a, asteazkena | Ordua Euskal Herrian 10:51:02\nBartzelona futbol taldeak babesa adierazi dio Eibarko entrenatzaile Gaizka Garitanori, baita Bayern Muninch taldeko entrenatzaile Pep Guardiolak ere.\n"Goiz edo berandu lortuko dugu mundu guztiak ulertzea mundu guztian hitz egin daitezkeela dauden mila hizkuntzetan". Prentsaurreko bidez adierazi du, "katalanez hitz egiteko eskubidea dugu, ez hizkuntza ko-ofiziala delako, hizkuntza delako baizik".\nBartzelona futbol taldeak ere babesa adierazi erakunde eta nazioarte gaien arduradun Vilarrubíren bidez. Gutuna idatzi dio Eibarko zuzendaritzari Almerian gertatuaz elkartasuna adierazteaz gain, Garitano zorionduz izan zuen jarreragatik.


Amara - Anoeta - Donostia Turismoa\nAmara - Anoeta\nErdigunetik gertu dagoen egoitza-auzoa!\nAnoetako estadiora eta Errealaren museora joan zaitez. Zeharkatu oinez edo txirrindan Urumea ibaia eta haren 6 zubiak itsasora iritsi arte. Gozatu zuhaizti ibilbide eta giro lasai honetaz, Frantzia Pasealekuko jauregitxo xarmangarriak ikusiz.\nDonostiako hirira iristean aurkitzen dugun lehenengo auzoa da Amara, auzorik berrienetakoa. Amara, batik bat, auzo funtzionala eta oso ondo komunikatua dago, erdigunetik minutu eskas batzuetara, 500 metrotara, hain zuzen ere. Horrez gain, lau izarretako hotel eroso asko daude Amaran.\nGainera, auzo honetan hiriko kirol gune garrantzitsuena dugu: Anoetako Belodromoa, Atano IIIa pilotalekua, 1970etik pilota mundialak jolasten diren frontoia, eta, noski, Anoetako Estadioa ere, Errealaren zaleen geralekua. Errealari eskainitako museoa ere bisitatu daiteke.\n+ Amara eta Anoeta auzoetako argazkiak ikusi


IBAIA EZ DA TOKI BAT (2) workshop @ Donostia « audio-lab\nIBAIA EZ DA TOKI BAT (2) workshop @ Donostia\nIrailak 30etik urriak 2ra arte luzatuko da Cristina Enea Fundazioak eta Donostia 2016 Fundazioak antolatutako tailer-laborategi honen bigarren zatia, HidroLogikak 2015 egitasmoaren baitan kokatua.\nIrailak 30 – Urriak 2\nEkainean izandako lehenengo tailer-laborategi haren jarraipena da jarduera hau eta hiru egunez luzatuko da, saio teorikoak praktikoekin uztartuz. Arduradunen hitzetan, “Urumea ibaiarekiko gerturaketa artistiko bat lortu nahi dugu, ikusentzunezko sormenaren eta bestelako tresnen bidez sentsibilitatea garatuz”.\nHorretarako, aurretiazko hausnarketa behar-beharrezkoa da. Nola filmatu oraina? Denboraren jarioa segunduko 25 instanteko abiaduran gorde al daiteke? Zer du denboraren instante bakoitzak historiaren osotasunetik? Isuria, aldaketa, etengabeko mugimendua, jarioa, ikusentzunezkoak erregistratu al dezake? Bi aldiz ibaiari begiratuz gero, bi ibai ikusten ditugu, ezberdinak, bereiziak. “Jendearen eskuetan tresna egokiak jarri nahi ditugu, eurek konta dezaten zein den ikusten duten ibaia, nola bizi duten Urumearekiko harremana”.\nHidroLogikak2015 egitasmoaren barne Ibaia ez da toki bat laborategiaren bigarren emanaldia izango dugu, Zazpi T’erdi ekoiztetxeko kideek zuzenduta, eta Xabier Erkizia soinu-artistak moderatuta.\n– Irailak 30, asteazkena. Saio teoriko-praktikoa izango dugu, Zazpi T’erdi ekoiztetxeko David Aguilar eta Pello Gutiérrezen eskutik. Ibaiaren ikusentzunezko errepresentazioak landuko ditugu (17:00-20:00).\n– Urriak 1, osteguna. Urumean zehar irteera egingo dugu, kamera bidez ibaia grabatu, barneratu eta azaleratu asmoz. Grabaketa materialak arduradunek jarriko dituzte baina nork bere mugikor eta baliabideekin ere egin dezake (17:00-20:00).\n– Urriak 1, osteguna. ‘Urak Dakarrena’ dokumentala proiektatuko da Loiolako Kultur Etxean, 20:00etan. Juan Miguel Gutierrez zuzendariak aurkeztutako lan honek Urumea inguruko Txomin Enea auzoko aldaketak bistaratu nahi ditu, ibaia ardatz hartuta (20:00).\n– Urriak 2, ostirala. Sormen prozesuarekin jarraituko dugu, ontziz eginiko beste irteera baten bidez. Bi egun hauetan (urriak 1 eta 2) filmatutakoa aztertu, eta soinu, ekintza eta irudien bidez obra artistikoen sormenari ekingo diogu (17:00-20:00).\nHonek guztiak, ikastaro-topaketa parte-hartzaile baten itxura izango du batez ere. Guztien artean sortuko ditugu obrak, guztien indar, gogo eta sormenarekin, Cristina Eneako Ingurumen Baliabideen Etxean.


MARIO DELASEN AURKEZPENA | Acunsa Gipuzkoa Basket\n21 Sep MARIO DELASEN AURKEZPENA\nPosted at 15:38h in Babesleak, Urrezko LEB\tby\tGBC\nGaur goizean, Mario Delas aurkeztu da Domino’s Pizzan, Vicente Mozo kontseilariarekin batera.\nDelas aurre-denboraldia egiten ari zen Bilbao Basketekin Acunsa Gipuzkoara iritsi baino lehen “Bilbon nengoen. Oraindik ez nekien non jokatuko nuen, eta orduan nire agenteak deitu eta Gipuzkoa Basketen eskaintza kontatu zidan eta baietz esan nuen. Etxera itzuli nintzen (Kroazia) nire gauzak jasotzeko eta oraingoan Donostiara itzultzeko”.\nTalde berritu batera iritsi da, “Beti da zaila jokalari guztiak eta staff berriak izatea; guztion artean ezagutu behar dugu, baina uste dut norabide onean goazela. Esperientzia handiko jokalariak ditugu, esperientzia ez duten beste batzuk, baina talde gisa elkarrekin hazi behar dugu”.\nEspainian Obradoirorekin ACBn parte hartu zuen baina ondo ezagutzen du Espainiako la egiteko modua “Obradoiron jokatu dut Espainian, baina aurredenboraldiak egin ditut Baskoniarekin, Andorrarekin eta Bilborekin. Uste dut denak antzekoak direla, erasoko eta defentsako arauak antzekoak dira eta ez dira berriak niretzat; beraz, eroso sentitzen naiz sistemarekin”.\nDenboraldiko helburuak argi ditu: “Ahalik eta partidarik gehienak irabaztea denboraldia ondo bukatzeko. Ez dakit non bukatuko dugun, baina ahalik eta altuena izaten saiatuko gara. Eta pertsonalki, taldeak irabazten badu, jokalariek ondo egin dugula esan nahi du. Taldea hazi ahala hazi nahi dut”.


"Beldurrak" (Iratxe Gimenez) - etakitto.eus\n“Beldurrak” (Iratxe Gimenez)\nETA KITTO 2017, Aza 13\nAzaroa hilabete ona da beldurra aisialdi modura sentitzea maite dugunontzat. Beldurrezko filmak estreinatzen dira eta komunikabideetan ere gaia pil pilean dago.\nBeldurra zerk eragiten digun galdetzean, erantzuna oso pertsonala izan daiteke baina nire ustetan badago oinarri kultural eta garaikide bat gure beldur izkutuetan. Eguneroko gertaerek horrela adierazten digute behintzat. Herrialde aberatsetan zonbien telesailak ikusten ditugun bitartean, Malawin jendea erahil omen dute banpiroak zirela pentsatuz. Drakula izan dugu mendebaldeko herrietan munstro eredua, herrialde asiatiko askotan paper hau emakume ileluze bat hartzen duen bitartean ( badirudi oroitzapen eta bizitzan pairatutako min guztiak ilean itsatsirik gelditzen direla euren kulturaren aburuz, horregatik andra hauen pelukeria falta).\nAurreko astean ezagutzen ez nuen beldur bat erakutsi zidan nire peora ondoan topatu nuen mezulari batek. Pakete baten zain nengoen eta niretzat zeozer ote zuen galdetu nionean ezetz esan zidan, ziria sartzeko asmoarekin, ondoren, barre batekin itxaroten nengoena luzatuz. “Galdetu didazun moduarengatik bromatxo bat egiteko aukera ikusi dut eta ez dut galdu”, esan zidan, ”eta hemen, Eibarren dagoen jendearekin, ez da erreza txantxetan ibiltzea”. Azalpenak eskatu nizkion. Nire eibartar zilborrak ez zuen ondo jaso kritika.\nGoierrikoa zirudien gizon honek Eibar mezularien artean oso ospe txarra duela esan zidan. Ez omen dugu pazientzarik eta oso gaizki erantzuten ditugu langileak. Jarrera honi aparkatzeko zailtasunak gehitzen badizkiogu, laneko edozein dei arina askotan berotzen zela aitortu zidan.\nElkarrizketa bukatu zenean irripar gazi gozo batekin agurtu nuen… eta beldur hau, eibartarroi mezulariek diguten ustezko beldur hau, langile honen ikara pertsonaletako kajoian gordeta izatea nahiko nuke, eta ez beldur konpartituenetan.\n« 122 eibartarrek amaitu dute gaur goizeko Behobia-Donostia “Liburutegien arerio publikoak” (Eva Alberdi) »


Nire zergak, herrialde bila - Gipuzkoako Hitza\nNire zergak, herrialde bila\n2017, urriak 13 gipuzkoa, Iritzia 313\nAlderdi Popularreko ministroekin bat etorri ohi naiz sarri. Gogoan hartzeko moduko esaldi mordoa laga ohi dute. Nire kutuna: “Ez da zergak zorroztasunez ordaintzen dituena baino abertzale handiagorik”. Entzun nuenean aparta iruditu zitzaidan zinez. Norbanakoaren eta bere herrialdearen arteko harreman zibilizatua aldarrikatzen duelako, grinarik gabekoa. Efikazak eta justuak diren erakundeak begirunez lagundu, bandera musukatu beharrean. Biba.\nNiri bezala (eskerrak inongo gobernuk ez didan deitzen lanerako), bere teorien neurria ematea kosta egiten zaie ordea gero Alderdi Popularreko ministroei. Espainia horrenbeste maitatzera iristen dira, espainiarrei errespetua galtzen bukatu ohi dute. Herritar heldu moduan jokatzea zaila da, aginpidea hormonak dantzan dituen nerabea bezala portatzen denean.\nAutonomoa naiz, eta mila buruhausteren ondoren, ia erabakia dut nire aitorpenak ogasun alemaniarrarekin egiten hastea. Eragozpen praktiko oinarrizko batek eraman ninduen aukera aztertzera: bost urte baino gehiago daramatzat osasun estaldurarik gabe —nire bizitza bai reality extreme-a, eta ez Julian Iantzirenak—. Denborarekin, baina, erakartzen nauena protesta keinua dela jabetu naiz. Erbeste fiskalarekin Zarauzko Udala, Gipuzkoako Foru Aldundia, Eusko Jaurlaritza eta Madril zigortu ditzaket. Laurak batera, mugimendu bakarrean, zehatza baita alferraren mailukada. Deskonexio poker horrek oso bero jartzen nauela aitortu behar dut.\nKontatu nizun behin hiruzpalau urte barru, ordurako deportatu ez banaute, herritartasuna ere eska dezakedala Alemanian, espainiarra harrika bidalita. Ez dut baztertzen halakorik, taberna zuloren batean “nahi duzun guztia, baina zure nortasun agiria nongoa da?” galdetzen didan hurrengo memeloa ahoa bete hortz uzteagatik bakarrik bada ere. Trukeak ahuldade nabarmena du, hori bai: Espainiaz arnegatzeko alemaniar egitea heroina lagatzeko ludopata bihurtzea bezalakoa litzateke.\nEz dut nazio bat maitatzeko inongo gogorik, eta Euskal Herri independenteak ere ez lidake eszitazio berezirik eragingo. Hamabi pertsonatik gorako multzoek —saskibaloi taldea, alegia— izutu egiten naute, eta kolektiboarentzat, guztiona den horrentzat sentiberatasun falta erabatekoa dut. Txoria txori-k, BECeko bertso finalak eta garbigailua zentrifugatzen entzuteak antzeko zirrara eragiten didate. Gabezia nirea da, noski, eta ikasi dut harekin bizitzen. Behin amodiorik gabe, askoz gehiago izorratzen nau hil arte errespetatzen ez ditudan herrialdeetan bizi beharko dudan susmoak. Zorionekoa zu, Katalunian paradigma aldaketa bat ikusi duzula pentsatzen baduzu. Ni ez naiz hain baikorra. Zergekin abertzale jokatzeko, giza eskubideengatik —zentzu zabalean— benetako apustua egingo duen estatu bat baino ez nuke nahi. Islandia baino epelxeagoa, ahal bada. Ez dut aurkituko. Ez dugu sortuko.\nAtariko adierazpena zein ministrorena zen jakiteko Google-ri galdetu, eta buruak beste behin jukutria gaiztoa egina zidala egiaztatu berri dut. Esaldia ez delako Alderdi Popularreko inorena, Jorge Sanz aktorearena baizik. Fernando Trueba babesten saiatu zen behin, zinemagileak sekula espainiarra sentitu ez dela esateagatik moderazio eta zuhurtziazko igurtzi batzuk jaso zituenean. Lehenbiziko bi paragrafoak zuzenduko nituzke orain, baina zer arraio, horrela geratuko dira, gustura idatzi ditut eta.


Bertsulari gazteen tenorea — Gaztezulo\nBertsulari gazteen tenorea\nBertsulari gazteen tenorea https://www.gaztezulo.eus/albisteak/bertsulari-gazteen-tenorea https://www.gaztezulo.eus/albisteak/bertsulari-gazteen-tenorea/@@download/image/2008111474958ak_kortxilan_1.jpg\nArgazkiak: Bertsularien lagunak\nIparraldeko Bertsulari Txapelketako finalisten profila osatu du GAZTEZULOk, profil gaztea, ezohikoa. Jarraian dituzue bakoitzaren zaletasunak eta beste zenbait bitxikeria.\nAmets Arzallus 1983ko azaroaren 29an sortu zen Donibane Lohizunen. Egun Hendaian bizi da. Kirola du afizio, futbola batik bat. Realaren jarraitzaile da, baina ez txikitan bezain sutsua. Agure zaharra izeneko abestiak hunkitzen du Amets. Mutiko fina janari kontuetan, marisko zale amorratua da hendaiarra.\nDoinu lasaiak eta piper beteak\nMaddalen Arzallus 1990eko abenduaren 27an sortu zen Donibane Lohizunen. Egun Hendaian bizi da. Hizkuntzak ikastea eta gitarra jotzea ditu afizio. Parranda egitea, berriz, ez du hainbeste maite. Musika zalea, aukeran nahiago ditu doinu lasaiak. Unai Elorriagaren idazkera gustuko du eta izugarri gozatu du bere azken liburua, Vredaman", irakurriz. Amaren piper beteek eta amonaren porrusaldak zoratzen dute.\nMetal kutsuko bertsokera\nOdei Barroso 1988ko irailaren 7an sortu zen Barakaldon. Egun Urruñan bizi da. Bertsolaritza eta musika ditu afizio. Mikel Laboaren doinuek hunkitzen badute ere, biziki maite ditu metal kutsuko doinu gogorrak. Haragi zale amorratua, xolomoa eta xerra bat aukeratu ditu bazkaritarako. Joseba Sarrionandia du idazle kuttuna.\nGora "Sarri" eta "Ruper"!\nKarlos Aizpurua 1971ko uztailaren 20an sortu zen Oiartzunen. Egun Saran bizi da. Irakurtzea biziki maite du Karlosek eta Joseba Sarrionandiaren "Hnuy illa nyha majah yahoo" du liburu kuttuna. Musika kontuetan, berriz, Ruper Ordorika du gustukoenetako bat. Jatun ona, ondo erretako txuleta eder batekin osatuko luke menua.\nEkhi Erremundegy 1989ko irailaren 2an sortu zen Baionan eta bertan bizi da. Festa egitea du afizio eta erretako txuleta batek zoriontsu egiten omen du. Fermin Muguruzaren jarraitzaile, Hertzainak du talde kuttuna. Literatura kontuetan, gai serioak jorratzen dituzten liburu potoloak ditu atsegin: Txanogorritxuren ipuina du maiteena.\nGora inpernuko hauspoa!\nXumai Murua 1985eko urtarrilaren 17an sortu zen Baionan. Egun Azkainen bizi da. Kirolzale amorratua, berdin dio zertan aritu: palaz, futbolean\nIrakurtzea atsegin duen arren, zaila zaio liburu bat aukeratzea. Musikari dagokionez, ordea, zalantza gutxi du: edozein trikiti piezarekin kontent naiz. Jatun ona, haragi zale amorratua omen da: txuleta on batekin bapo naiz.\nMunduko "sofing" txapelduna\nSustrai Colina 1982ko urriaren 20an sortu zen Miarritzen. Egun Urruñan bizi da. Gustuko du kirola, ikusteko eta egiteko. Baina, batez ere, kirola egin osteko sofa egonaldiak ditu maite. Andres Calamaro du musikari kuttunetako bat eta liburu bat aukeratzekotan ez du zalantza izpirik: Joseba Sarrionandiaren "Hitzen ondoeza". Sustrai bazkaltzera gonbidatu nahi duenak legatza prestatuz asmatuko du: saltsan, frijituta nahiz labean.\nErrimen koaderno handiak\nMiren Artetxe 1985eko ekainaren 6an sortu zen Hendaian. Egun Araban bizi da. Mirenek afizio asko ditu eta nahikoa lan izan du bakar bat aukeratzen. Stchocolm S Zarauzko musika taldearen jarraitzaile sutsua, talde beraren "\nhegazkin baten kea\n" abestia gomendatu digu. Gustuko du irakurtzea eta biziki maite du Agota Kristoff-en "Koaderno handiak".


EUSKADI.-Ertzaintzak 39 urteko gizonezko bat atxilotu du Bilbon perfume-denda batean indarkeriaz lapurtzeagatik\nTorreurizar auzuneko 27 urteko beste gazte bat atxilotua emazteari tratu txarrak eman zizkiolakoan\nBilboko Ertzainetxeko agenteek 39 urteko gizonezkoa atzitu zuten atzo, joan den urtarrilean Bizkaiko hiriburuko denda batean lapurreta delitua egin zuelakoan. Bestalde, hiriburu bizkaitarreko Torreurizar auzuneko 27 urteko beste gazte bat atxilotua emazteari tratu txarrak eman zizkiolakoan, azaltzen da euskal poliziak bidalitako prentsa-ohar batean.\nLehen gertakaria atzo izan zen, arratsaldeko azken orduan, Ertzaintzako agenteek hainbat lagun identifikatu baitzituzten Bilboko Erriberako merkatuaren alboan, Ertzaintzari abisua eman zion herritar baten eskariz.\nKoordinazio zentroko informazioaren arabera, identifikaturiko lagunetako bat atxilotzeko agindua emanda zegoen, urtarrilaren 21ean perfume-denda batean, Bilbon, indarkeriaz lapurreta egin zuelakoan.\nUstezko delitua denda batean jazo zen; gizonezko bat bi perfume osten ahalegindu zen. Itxuraz, ustezko lapurrak dendari bat aurpegian jo zuen, ostea eragozten saiatu zenean, eta langilea osasun zentro batera eraman behar izan zuten.\nErtzainek A.P.R., lapurreta delituengatik aurrekariak dituen gizonezkoa, atzeman zuten. Atxilotua Bilboko Epaitegiaren esku geratuko da gaur.\nEMAZTEARI ERASOTZEAGATIK ATXILOTUA\nErtzaintzako agenteek M.S. (27 urte) atxilotu zuten atzo,\nErtzaintzako patruilak Torreurizar auzuneko etxe batera joan ziren, bikote bat istiluka eta eztabaidan gogor ari zelako abisua jaso ondoren.\nAgenteek jasotako informazioaren arabera, senarrak biktimaren telefono mugikorra apurtu zuen, emaztea deitzen saiatzen ari zenean. Senarrak besotik heldu zuen eta atearen aurka bultzatu zuen, eta, gero, biktima Deustuko anbulatorioan artatu zuten.\nHorrez gain, kalteak egin zituzten etxebizitzako hainbat objektutan. Gertaera horien ondorioz, ertzainek gizonezkoa atxilotu zuten eta epailearen esku geratuko da, egin beharreko izapideak amaitu ostean.


Nola hornitu salmenta kontserbatutako eduki sozialarekin Martech Zone\nEz gara saiatzen Interneten marketinaren eta marketinaren teknologiarik onena dela. Beste gune batzuekin harreman bikainak ditugu eta urteetan zehar eduki harrigarriak idatzi dituzten lankide asko sustatzen ditugu. Gune guztiak ez ditugu lehiakide gisa hartzen, baizik eta ikusleentzako baliabide gisa ikusten ditugu. Irismena handitzen jarraitzen dugun heinean, baliabide gisa errespetatzen gaituzte gure komunitateari ematen diogun balioagatik.\nEgun osoan interesgarriak diren gaiei buruzko tonuak eta alertak jasotzen ditugu eta horiek guztiak irakurri eta berrikusten ditugu arretaz. Partekatzeko infografia bikaina dagoenean - horretan gaude. Norbaitek intereseko eduki erakargarriak idazten dituenean, sozialki sustatzen dugu. Balioa ematen jarraitzen dugun bitartean, gure irismena handitzen jarraituko dugu. Irismen horrek gure laguntza behar duten enpresen ezagupena eta, azken finean, liderrak ekartzen jarraitzen digu. Beste modu batera esanda, kontserbatutako edukia guretzako estrategia nagusia da.\nZer da erabiltzaileek sortutako edukia? UGC\nEz da B2B bakarrik, ordea. Kontsumitzaileentzako balioa sortzea ere estrategia izugarria da. Industria eta artikulu profesionalak baino gehiago ere, zure erabiltzaileek sortzen duten edukia baliabide izugarria bilakatzen ari da zure produktuak eta zerbitzuak sustatzeko, zure eskura zabaltzeko, irismen berria eskuratzeko eta bezero bikainak mantentzeko. Eduki hau erabiltzaileak sortutako edukia edo UGC izenarekin ezagutzen da.\nGaur egungo kontsumitzaileek argazkiak, bideoak eta testuak sortzen, partekatzen eta kontsumitzen dituzte etengabe. Eduki sozial hau ezaguna izateaz gain, eragina du. Gero eta gehiago, kontsumitzaileek eduki sozialetara jotzen dute erosteko erabakiak hartzerakoan. Klik egin aurretik gehitu saskira, ikaskideen eta lagunen onespen zigilua bilatzen dute. Joera horrek aukera izugarria sortzen du markek diru-sarrerak lortzeko. Selfie-tik salmentarako bidea ez dirudi beti erraza. Marka eta saltoki askok oraindik ez dute estrategiarik UGCtik merkataritza bultzatzeko.\nBerri honek infografia OfferPop-etik salmenta bihurtzen diren eduki sozialak biltzeko eta artatzeko urratsak zehazten ditu.\nTags: Eduki komertzialaofferpopeduki sozialaugcerabiltzaileak sortutako edukia


Arrantzale auzoaren bisita birtuala, Arma Plazaren gonbidapen berria : Bidasoko Hitza\nArrantzale auzoaren bisita birtuala, Arma Plaza fundazioaren gonbidapen berria\nItxialdia hasi zenetik hartutako dinamikari jarraipena emanez proposamen berria luzatu die Arma Plazak hondarribiarrei: Arrantzale auzoaren bisita birtuala.\nArrantzale auzoaren hitsoria ezagutarazteko proposamena egin du Arma Plaza fundazioak.\nGuadalupeko bunkerren, herriko eskulturen eta San Isidro egunaren ondotik, proposamen berria egin du Arma Plaza fundazioak: Arrantzale auzoaren bisita birtuala. Auzoaren eraikuntzaren historia jasotzen du bisitak, Juan Luis Silanes fundazioko patronatoko presidenteordeak azaldu duenez. “XX. mendeko berrogeigarren hamarkadan diseinatutako auzoak hirurogei familia arrantzaleren etxebizitza premiari erantzun zion”, adierazi du.\nPlaza eta etxe guztiak deskribatzeaz gain, 1946ko argazki bilduma herritarren eskura jartzen du proposamenak, baita proiektu originalaren irudia ere. “Hori gutxi balitz, 1946ko irailaren 11ko egunkarietan irekiera ekitaldia prentsan nola azaldu zen zehazten da”, gaineratu du Silanesek.\nBertan jo dezakete interesdunek bisitaren estekara.\nErlazionatutako edukia[Erreportajea] Piztu ez zen gerraren hormigoizko itzala


Coprecik Euskaraldian parte hartuko du — TUlankide MONDRAGON\nCoprecik Euskaraldian parte hartuko du\nCoprecik dagoeneko izena eman du, eta Kontseilu Errektoreak Arigune izateko erabakia hartu du.\nEuskaraldian parte hartuko duten Aretxabaletako entitateen aurkezpena.\nAurtengoan Euskaraldiaren 2.edizioa izango da eta 15 egunetako ariketa izango da, azaroaren 20tik abenduaren 4ra.\nBi ardatz nagusi izango ditu:\n- Ahobizi eta Belarriprestek hizkuntza ohiturak aldatzen jarraitzea\n- Entitateetan ere hizkuntza ohiturak aldatzea, Ariguneen bitartez\nDuela bi urte ez bezala, norbanakoez gain entitateek ere izena emango dute Euskaraldian eta Coprecik dagoeneko izena eman du, gainera Kontseilu Errektoreak Arigune izateko erabakia hartu du. Arigune izateko beharrezkoa da taldeko kide guztiek euskara ulertzea eta taldean hausnarketa egin ondoren Euskaraldian Arigune izan eta parte hartzeko erabakia hartzea.\nHorretaz gain, lanketa martxan dago bestelako gune eta ekipoetan ere, eta aurrerantzean ekimenaren berri emango du Euskara Batzordeak.\nUztailaren 2an, Aretxabaletan Euskaraldian parte hartuko duten entitateen aurkezpena egin zen eta Copreci ere bertan izan zen. Profil desberdinetako entitateak daude Hamabostekoan: dendak, hezkuntza, enpresak, eragile sozialak…\nUrrats bat gehiago emateko aukera izango da Euskaraldia, urte guzti hauetan gauza asko egin dira Coprecin euskararen normalizazioaren bidean, eta ekimen hau beste bultzada bat izango da. Asmoa da, Coprecin normaltasun berri bat lortzea da, euskara egunerokoan normaltasunez erabiltzea ahalbidetuko duen normaltasuna eta horretarako pausu berriak behar dira.


Portal municipal de Sopela - Hesian eta El Canijo de Jerez Sopela Kosta Fest 2019 jaialdian\nUsted está aquí: Inicio Noticias BERRIAK Aisia eta Kultura Hesian eta El Canijo de Jerez Sopela Kosta Fest 2019 jaialdian\nJaialdia irailaren 19tik 22ra egingo da, eta ehunka ekintza eskainiko ditu erabat doan\nCooper, Tachenko, Nerabe, Nøgen, Natali, Lukiek, Mississippi Queen and the Wet Dogs eta Larry Bird ere eskenatoki nagusian arituko dira\nBerrikuntzen artean, jaialdiaren seigarren ekitaldi honetan Euskadiko skate txapelketa egingo da, eta Silvia Serret skater profesionalak emakumeei zuzendutako ‘masterclass’ bat eskainiko du\nEgitarauan ohikoak diren jarduerek bere horretan segitzen dute, hala nola surfeko klaseak dohainik, surf, bodyboard eta kayaksurf txapelketak, zine erakusketak eta adin guztietara egokitutako tailerrak\nHesian taldea eta El Canijo de Jerez artista izango dira Sopela Kosta Fest jaialdiaren seigarren ekitaldiko kartel-buruak, irailaren 19 eta 22 artean. Sopelako udalak, antolatzailea den aldetik, udaletxeko plazako oholtza nagusian arituko diren 10 kantari eta taldez osaturiko egitaraua aurkeztu du.\n13 urteko ibilbidearekin, Hesian talde nafarrak ostiralean hurbiltzen diren guztiei ‘Hasiera’ bere azken diskoko abestiak eskainiko dizkie, bai eta gazteenen artean hain ezagunak diren beste hamaika abesti ere. Tachenko zaragozarren indie-popa; Nerabe donostiar gazteen popa; Natali Izagirre usurbildarra buru duen Natali taldea; eta Mississippi Queen and the Wet Dogs bilbotarren soula izango dira kontzertuen lehen egun honetan joko duten beste artistak.\nLarunbatean, irailaren 21ean, El Canijo de Jerez izango da kartel-burua, hau da, 12 urtez Los Delinqüentes flamenko-pop taldearen buru izan den Marcos del Ojo Barrosoren beste pertsonaia. Alex Díezek, Los Flechazos taldeko buru ohiaren Cooper taldeak eta bere mod-popak; Nøgen donostiarren folk-popak; Larry Bird laukote bilbotarrak eta Belako taldeko gitarra-jolearen egitasmo paraleloak, Lukiek taldeak, osatuko dute kontzertuen bigarren egun gau.\nIrailaren 20an (ostirala)\n20:00 Mississippi Queen and the Wet Dogs\nIrailaren 21ean (larunbata)\n21:00 Larry bird\n24:45 El Canijo de Jerez\nEhunka jarduera doan, tartean skatea\nOhikoa den bezala, Sopela Kosta Festen naturarekin eta surfaren, bodyboardaren, kayak-surfaren edo skatearen kulturarekin zerikusia duten ehunka jarduera eskainiko dira, eta denak musu-truk. Horrez gain, euskal zirkuituko hainbat lehiaketa esanguratsu egingo dira.\nAurtengo berrikuntzetako bat skate kirolaren eskutik dator, Euskadiko skate zirkuituaren lehiaketetako bat egingo baita ‘bowl’ modalitatean, eta Patinajeko Euskal Federazioaren skateboard sailak antolatuta. Larunbatean egingo da, Sopelako skate-parkean, Arriatera hondartzan.\nGainera, igandean, arratsaldeko 17:00etan, Silvia Serret skater profesionalak emakumeei zuzendutako ‘masterclass’ bat emango du. Guztira 15 plaza eskainiko dira, beraz, aldez aurretik izena ematea ezinbestekoa da.\nBeste berrikuntza bat parkour hastapenetako tailerra izango da, Parkour Bilbao erakundearen eskutik. 10 eta 17 urte arteko gazteei zuzenduko da, eta guztira 30 plaza eskainiko ditu.\nSopelako Udalaren eta Euskal Herriko Surf Federazioaren arteko elkarlanak beste urte batez bere horretan jarraituko du, eta Euskal Herriko zirkuituko hainbat froga hartuko dira jaialdiaren baitan, maila guztietan, bai eta kluben arteko lehiaketa ere.\nHerriko bost surf eskola arduratuko dira kirol honetan erabat doan hasi nahi dutenei oinarriko jarraibideak ematen, doako surf ikastaroetan. Plaza mugatuak daude, 11 urtez gorako neska mutilentzat.\nHorrez gain, Peña Txuri Surf Eskolak egokitutako surf ikastaroak eskainiko ditu, olatuak hartzeak sentiarazten duena behar bereziak dituzten gazteek ere ezagutu dezaten.\nBarrika Piragua Taldeak eta Bizkaiko Piraguismo Federazioak III Kayaksurf Kopa antolatuko dute, bai eta lehen waveski opena ere.\nHasteko, surf zinema proiekzioak\nSopela Kosta Fest hasteko, udaletxeko plazan ezarriko den pantaila erraldoian surfeko filmak ikusiko dira, ostegunean. Emanaldiak iluntzeko 20:30ean abiatuko dira, eta ‘La ola sin fronteras’ (74’), Joaquín eta Julian Azulay ‘Los Gauchos del mar’ egileen lana ikusi ahal izango da (gazteleraz ingelesezko azpitituluekin); ‘One shot’ (30’), Russell Ord argazkilari australiarraren filma (ingelesez gaztelerako azpitituluekin); eta Anne-Flore Marxer snowboarder suitzarraren ‘A land shaped by women’ (26’), (ingelesez gaztelerako azpitituluekin).\nOstegunean bertan, euskal kostaldeko surfaren historiari buruzko argazkien erakusketa zabalduko da. Aitzindarien irudiak, olatu onenak, olatu handietako surfa, euskal surfaren artea, surfaren industria, emakumeen bateratzea eta lehiaketak erakusten dira bilduma honetan. Sopelako hondartzetan garatutako surfari buruzko irudiak ere bilduko ditu. Kurtzio Kultur Etxean urriaren 8ra arte egongo da zabalik erakusketa, doan hau ere.\nEta igande goizean udaletxeko plazara hurbiltzen direnek, Bizkaiko Garagardo Elkarteko egileek sortutako edariak dastatu ahal izango dituzte, ekoiztetxeetara bisita birtuala egin, eta ‘La Gilda del Norte’-ren Sopelako gilda onenak jan.


2009 Uztaila | Maltzagatik\nData honetan egindako artikuluak: Uztaila, 2009\tuzt30\n(ARGIAko 2195. zkian argitaratua)\nEAJ-K SOBERANISMOARI ez diola uko egin baietsi zuen EBBko lehendakari Iñigo Urkulluk alderdiaren 114. urteurrenean Bilbon. “Baina norbaitek pentsatzen badu baietz, pentsa dezala geldiune hori teknikoa dela”, gaineratu zuen. Abertzaletasunaren egungo egoera jorratzen duen LARRUNeko 113. zenbakian, Xabier Arzalluzek honakoa zioen: “EAJko Batzar Nazionalari galdera hau egingo nioke: independentistak zarete, bai ala ez?”. Joan den asteko ARGIAn egindako...\n(ARGIAko 2194. zkian argitaratua)\nKrisi ekonomikotik ateratzen ari omen gara apurka, hala entzuten da gero eta gehiago zenbait aditu eta agintariren ahotan. Finantza mundua zaintza intentsiboko unitatetik ateratzen ari ei da eta hondoratzea mundu horrek eragin bazuen, berpiztea ere hortik etorriko da.\nSinesmena hori da, edo hala saltzen da bederen. Oparotasunean, dirua inbertsio produktibora baino, irabazi itzelak eskuratzera bideratu zutenek, orain, krisi garaian, ekonomi ehuna sendotzera...\n(ARGIAko 2193. zkian argitaratua)\nJose Maria Sagardui “Gatza” libre izango da datorren urtean Espainiako espetxean 30 urte egin ondoren. Atxilotua eta espetxeratua izan zen 1980ko sasoi hartako agintariek ozen esan zuten: “Terroristek beren krimenak ordaindu beharko dituzte”. Eta gogotik ordaintzen ari da preso zornotzarra, bai horixe. Gaur egun ere gisakoak entzuten dira atxilotu andana gertatzen den bakoitzean. Garai hartako gatazka bortitzak, aldiz, berean dirau egun ere, maila askoz...


Hezkuntza – Pernan GoÃ±i Olalde\nElhuyar Fundazioko lagunek “STEM profesionalak gazteak inspiratzeko” liburuxka prestatu dute. Bertan nire ilustrazioak daude.\nElhuyar Fundazioko lagunek “STEM profesionalak gazteak inspiratzeko” liburuxka prestatu dute. Bertan nire ilustrazioak daude. Plazer bat izan da proeiktuan parte hartzea. ‘STEM profesionalak gazteak inspiratzeko’ liburuxka pdf formatoan deskargagarri dago esteka honetan.\nKontrazalean benetako zientzialari emakumezko eta gazteen presentzia bisuala eman nahi izan genuen. “Gu zientzialariak, zu… zegatik ez?” euskal leloaz. Ekinean da Elhuyarrek zientzialari gazteak aurkezten dituen webgunea.\nAuthor Pernan GoÃ±i OlaldePosted on September 17, 2020 Categories Euskaraz, IllustrationTags elhuyar, euskaraz, Hezkuntza, ilustrazioak


Ekimen berriak euskal musika klasikoa eta nazioarteko errepertorioa zabaldu nahi ditu, zortzi errezitaldiren bidez, hurbilketa atsegin eta didaktikoarekin, Donostian eta Gipuzkoako lau herritan. - Victoria Eugenia Antzokia itxita!!!\nLekua: Victoria Eugenia Antzokiko Klub Aretoa\nOficina Ediciones-en facebook-a\nCOVID-19 birusaren (koronabirusa) hedapena geldiarazteko asmoz, Victoria Eugenia Antzokia itxita egongo da eta programazioa etenda martxoaren 13ko 16:00etatik aurrera. Neurri hau oraingoz martxoaren 29ra arte hartu da.\nJosu Okiñena musikariak bultzatuta, eta, besteak beste, Errusiako edo Kanadako nazioarteko izen handiko artistek interpretatuta, lehen ziklo honek euskal musika klasikoa programatuko du nazioarteko konposizioekin batera, herritarrei gure musika-kultura ezezagun eta aberatsa hurbildu asmoz.\n"Batura zikloa" ekimen aitzindaria da bere generoan; izan ere, euskal musika klasikoa nazioarteko errepertorioarekin batera kokatu nahi du. Zortzi errezitaldi izango dira orotara Donostian eta Gipuzkoako lau herritan. Zehazki, 2020an zehar Kanadatik edo Errusiatik iritsitako nazioarteko hainbat artista interpretatuko dituzte, besteak beste.\nJosu Okiñena pianistak, ikertzaileak eta Musikeneko irakasleak sortu eta bultzatutako ziklo berezia dugu honakoa, eta, euskal musika klasikoa nazioarteko errepertorioarekin batera balioan jarri nahiz goratu nahi du, hurbilketa atsegin eta didaktiko baten bidez. Hala, artistek une oro interpretatutakoa azalduko dute.\nMartxoak 4, asteazkena:\n20:00: Victoria Eugenia Antzokiko Club Aretoa (Donostia).\nQuebeceko Alexandre da Costa eta Josu Okiñena artisten biolin eta pianorako errezitaldia, euskal eta quebectar egileen konposizioak interpretatuz.\nSarrera: 12 €\nMartxoak 5, osteguna:\n19:00: Gezala Auditoriuma (Lezo)\nAlexandre da Costa eta Josu Okiñena Quebeceko artisten biolin eta pianorako errezitaldia, euskal eta quebectar egileen konposizioak interpretatuz.\nApirilak 4, larunbata: BERTAN BEHERA\nLiana Gourdjia eta Josu Okiñena errusiar eta euskal artisten biolin eta piano errezitaldia, euskal eta nazioarteko egileen konposizioak interpretatuz.\nApirilak 8, asteazkena: BERTAN BEHERA\nLiana Gourdjia eta Josu Okiñena errusiar eta euskal artisten biolin eta piano errezitaldia, euskal eta nazioarteko egileen konposizioak interpretatuz\nMaiatzak 20, asteazkena:\nAlbert Guinovart artista katalanaren piano errezitaldia, euskal eta nazioarteko obrak interpretatuz.\nMaiatzak 23, larunbata:\nEkainak 24, asteazkena:\nJean Philipe Sylvestre Quebeceko pianistaren errezitaldia, euskal konposizioak interpretatuz nazioarteko errepertorio handiarekin batera\nEkainak 27, larunbata:\nJean Philipe Sylvestre Quebeceko pianistaren errezitaldia, euskal konposizioak interpretatuz nazioarteko errepertorio handiarekin batera.


Irakurketa fotografikoa emakume txiletar baten objetibo pedagogikotik - Euskonews\n770 Zenbakia 2022-03-16 / 2022-04-20\nIrakurketa fotografikoa emakume txiletar baten objetibo pedagogikotik\nAndrea Fuentealba Elizalde ezagutzeko aukera izan nuen fotografia ikasketak egiten ari zela eta titulazioa jaso zuenean Txileko hiri nagusian, Santiagon hain zuzen, 2010ko hamarkadan. Garai hartan, bere aita Sebastián Fuentealba Valenzuela eta ni, Paulo Freireren pedagogia kilikagarriaren zabaltzaileak ginen Txileko zenbait erakunde hezitzaileetan. Gure arteko harremanak jarraitu du gaur arte, bera izanik egungo giro sozialaren komunikatzaile eta familian gertatutako zenbait gorabeheren bozeramaile ere. Hau horrela izanik kutsu familiarra aurkitzen dut Santiagora iristen naizen bakoitzean etxekotasuna sentituz.\nGustatuko litzaidake adieraztea nola hausnartzen zaren egun zure izate horretan pertsonalki eta profesionaltasun mailan.\nAndrea Fuentealba Elizalde\nNire egungo egoerak zer ikusia du daramadan ibilbide eta egoera pertsonalarekin. Urria 2019tik gaur arte Chilen gertatutako leherketari (Santiagon eta gero zabaldutako beste lurraldeetan gertatutako jendetzaren agerraldiak eta antolatutako istiluak, 2019ko Urriatik 2020an Martxo arte), nire eztanda pertsonala aitonaren gaixoaldia zela medio, gehitu zitzaion. Gero egoera honetatik ateratzea erabaki nuenean, pandemia etorri zen eta honekin batera itxiera arraro bat ez genekiela ondo zertan genbiltzan eta nola jokatu, honi gehituz Sebastián Piñeraren gobernuak eskainitako kontrola eta laguntza miserablea.\nBorroka profesionala gehitu zitzaion egoera kaotiko honi jakinda arteak ez duela irtenbide gehiegi gure herrian. Berrantolatu eta bideratu beste era batetara ez da erraza baina horrela nenbilela behartuta bizitzaren erromeskeria dela medio, topatu nintzen GPPrekin (preso politikoei laguntzen dion taldearekin) nerabe nintzenez gero (12 eta 13 urteekin) politika munduan bizi dudana baieztatuz, hau da: fotografia dela arma oso indartsua memoria berreskuratzeko garaian. Nire profesionaltasuna, estatuak dituen presoen eta beraien familien, lagunen, kidekoen, ikasleen eta bizi duinagoren alde manifestatu ziren guztien zerbitzura dago. Asko dira muntaien eta prozedura gaizkileak direla medio ia bi urte daramatenak espetxeratuta (prebentzioan kondenatuak).\nHasiera batean hitz egin genuenean elkarrizketa honi buruz, hitz bat etorri zitzaidan burura “ausardia” zure portaerari buruz eta irakurtzen zaitudanean sentitzen dut Paulo Freiren pedagogiaren ildoan hainbeste aldiz dastatutakoa, “hitzaren irakurketa, errealitatearen irakurketa”, kasu honetan fotografiaren irakurketa erreala, jakinda ekintza honek ausardi paregabea eskatzen duela egoera honetan.\nDena dela leherketa gertatu zenean oso gutxi atera nintzen kalera gertatzen zena erregistratzera une horretan nire egoera konplikatua zelako eta baita ere aitonaren gaixoaldiak berarekin egon beharra eskatzen zidalako. Gero orain dela hilabete batzuk konturatu nintzen iraultza sozialeko une garrantzitsuenera joatea (Italia plaza egun berrizendatua Duintasun Plaza), ez zela nahikoa.\nFotografoa bezala ikustean zenbait injustizia eta prozedura maltzurrak presoekin konturatu nintzen nabarmenago fotografia zela ekintza horien konstatazio bat, ezinbesteko dokumentazioa memoria historikorako, eta askotan ikusgaitasun tresna ezin hobea medio ofizialak agertzen ez dutena ikustarazteko. Orain nire bizitza kaleak zeharkatzea da, argazkiak nire eguneroko egunkaria eta kalea nire luzapena.\nIraultzako eta ondorengo argazkiak direla, zer esango zenuke zuk dela fotografiak egiten dioten ekarpen onena hezkuntzari eta batez ere biztanle izateari, kontutan edukiz iraultzaren oinarria, garapena eta egun bizi duzuena?\nAtzo Santiagoko Katedralean kateatu ginen, oso bortitza izan zen baina helburua lortu genuen. Jarraian bidaltzen dizut argazkia.\nAndrea pankarta duena da. 2021eko uztailaren 15ean kateatuta Armen Plazan katedraleko ateetan,\nistiluetako preso politikoen familiekin. Gu babesa ematen diegun talde bezala.\nClarita de Larminat garaian (erizaina eta behartuen militante jatorra Malaquias Concha populazioan) 1970. hamarkada hasieran, “katedraleko bahiketa” bizi izan genuen eta orain hiru belaunaldi geroago hor zaudete berriro ere. Hunkigarria niretzat benetan, oroimen pilo bat datorkit burura ikusten dudalako ez zela alperrik gertatu. Nire indar samur eta sakona bidaltzen dizut gizatiartasuna lortzearren.\nZe egokia zure erantzuna beraz atzo independentea den medio batek bi argazki publikatu zituen 1980koa eta oraingoa, bidaltzen dizkizut. Atzokoa gogorra izan zen baina helburua lortu genuen: ikustaraztea. Jendea gizatiarragoa izatea espero dut. Preso dauden ama guztiak zeuden naiz eta batzuk bukatu baino lehenago alde egin beharra izan zuten, beraiek dira une honetan esaten ari direnak seme alabak etxean nahi dituztela. Guk beraiek babesten jarraituko dugu.\nZure erantzunaren bidez hezkuntzan zer nahi dugun adierazten duzu. Noraino indartu beharko genuke helburua? Horretarako ikustaraztea beharrezkoa da, hau izanaz zuk profesionalki egiten duzuna, ikustarazi “kontzientziatzea” esperimentatu nahian, errealitateak sentsibilitatea ukitu dezan, gizatasunaren eza gizatasun jatorra bihurtu dadin. Zuk adierazten diguzu erantzuna, hezkuntzaren helburua zein den, hau da, formazio teknikoa eta profesionala behar diren gizalegeen baitan eratzea eta horretarako ezin bestekoa da ikustaraztea.\nAtsegin dut era honetako elkarrizketa, hizkuntza erabiliz era naturalean Humberto Maturanak dion bezala (lenguajear), adierazten ditugulako bai mahai inguruan edo partekatuz horrelako esperientziaren bizipenak eta emozioak, zenbait egi eta adierazpen propioak.\nGu sentsibilizatzen gara orain dela urte eta zortzi hilabete gertatutakoarekin, estatuaren aldetik bahituak izan ziren borrokaldiko kideekin, hauen amekin bat egiten dugu beraien askatasunaren alde etxera itzuli ahal dezaten. Orain dela hilabete bat preso politiko baten ama hil zen eta lortu genuen bera amaren hiletan egotea. Hau tragedia bat da, oso mingarria eta oso gaizki sentitu ginen. Justiziak gazteekin krudelkeriaz jokatzen du.\nArgazkiak sentsibilizatu nahi du, herri honetako dokumentu historikoa bihurtu, berriro gerta ez dadin. Laurogei hamarkadatik koadro berdina jarraitzen du, ez da ezer aldatu, demokrazia ez da inoiz heldu herri honetara. Ikuspegi honekin zenbaitzuk ez daude ados iritzi desberdina dute zeren eta Michel Bacheleten demokrazian sinetsi zutelako baina bere gobernuak MAPU (Movimiento de Accción Popular Unitaria) militartzen jarraitu zuen, Maputxeak desagertzen jarraitu zuten, agerraldiak kriminalizatuak izan ziren, antzeko muntaiak jarraitu zuten. Ezin dugu segi hau errepikatzen, une honetan dagoen presio politikoarekin istilu sozialaren ondoren, gertatu daiteke gutariko norbaitek jasan izatea preso dauden gure kideek jasaten duten egoera bera.\nNiretzat eztanda sozialak zer ikusia izan zuen nire barruko eztanda emozional pertsonalarekin nire aitonaren gaixotasuna zela medio. Batzuetan klinikan egon ondoren agerraldi batetara joaten nintzen beste mota bateko sentimendu bat bizitzeko nire bihotzean, mina handia sentitzen nuelako eta aitona hil zenean nire duelua onartu nuen, gero pandemia etorri zen eta gero haragitu nuen zer den niretzat argazkia: borrokarako dokumentu bat, nire arma kamara da.\nAtzo espontaneoki elkartu nintzen taldekoekin, beste pertsona batzuk izan behar ziren baina egin beharra neukan eta leku hori hartu nuen eta eutsi nion ahal izan nuen arte. Errebisatu nuen audiobisual materiala eta ikusi nuen sortu genuen irudia oso indartsua izan zela. Sentsibilizazioa lortu genuen naiz eta batzuk oraindik ez jakin preso politikoak daudenik eta gazteak delinkuenteak direla pentsatuz. Ahal dugun eremu guztietan esan beharra daukagu ez direla delinkuenteak, borroka ez dela delinkuentzia, gazteek etorkizun hobeagoa nahi dutela beraien guraso, familia, eta seme alabentzat, ikasten jarraitu nahi dutela askok ikasleak direnez eta hein berean ekonomia sustatzaileak beraien familietan, horregatik jarraituko dugu kaleetan zehar. Gizatasuna falta da, ni harritu egiten naiz ikusten dudanean zenbaitzuk gazteak delinkuenteak bezala ikusten dituztenean eta guri oihukatzen digutenean “joan zaitezte lanera” borroka jende alperraren eginkizuna izango balitz bezala.\nNire buruari galdetzen diot zer gertatzen den ikasgelan. Zer gertatzen den irakasle/ikasle harremanetan. Zer gertatzen den Irakasleen artean eta ikasleen artean. Zer gertatzen den harreman laboralekin. Zer gertatzen den erlazio sozialekin. Askotan iruditzen zait leiho batetik ikusten dugula gertatzen dena espektakulu bat izango balitz bezala beraz jakinda zenbait eremu, familia, erakundeak eta kalea unitate banaezina direla naiz eta kokaleku desberdinak eduki. Zuri entzunda gero pentsatzen dut karga pedagogikoa jarri beharko genukeela sentsibilitate hauetan:\nAnalfabetismo politikotik irteten saiatu.\nMemoria historikoaz jabetu.\nEzin dugu naturaltzat hartu dagoen desoreka indar estrukturala eta hiritar indarraren artean.\nOnartu mamitzen ari garela, koziente edo ez koziente modura, biolentzia pertsonala, soziala eta estrukturala.\nIkasi beharrean gaude adierazten naturalki pentsatzen duguna, zerbaitetan hobeagoak izateko zenbait egoeretan.\nInteligentzia emozionala irakatsi gizatasunaz hobeto ukituak sentitzeko, horrela hobeto ulertu eta borrokatzeko gizatasunaren alde.\nZure aitonaren gaixoaldia eta zure eztanda emozionalaren arteko haria jarraituz ikusten dut ez zarela emozio soilean geratu baizik eta akzio errealean lur hartu duzula.\nKaixo Arantxa ez gaude oso ondo kamara lapurtu didatelako orain dela egun pare bat nire disko gogorrarekin batera, nire lan fotografiko guztia galdu dut, urteetako lana hain zuzen. Nire lagunak kanpaina bat egiten ari dira dirua biltzeko kamara erostearren eta disko gogorraren osaketa alde guztietatik erreskatatzen nabil. Shock gogor batean nago, nahiz eta lasai egon baina onartu beharrean dena galdu dudala.\nSantiagon gertatu zen egun gutxi dira Concepción-etik eta Valparaíso-tik itzuli nintzela. Ekitaldi batean egon gara CENAMEn (centro de atención a menores). Ez nintzen ezertaz konturatu eta ez zidaten pertsonalki ezer egin, hau ere garrantzitsua iruditzen zait. Onartu nahi dut hasiera bat bezala, ez dut nahi gehiegi pentsatu galdutakoaz burua ez galtzearren edo depresio batean ez erortzearren. Egunero sentitu dut solidaritatea eta horrek lagundu dit lasaitasunean eta poztasunean. Dokumentuak ere galdu ditut. Berriro eraiki behar dut dena.\nBaina zer esaten didazu Andrea! Gogorra benetan, asko sentitzen dut, errekuperatze bidean zaude murgildurik, dena dela izugarria iruditzen zait jakitea inoiz ez dela falta oztoporen bat. Bitartean, gure elkarrizketa jarraitzen baduzu, nahi baduzu, komenigarria ikusten ba duzu, hemen nauzu. Espero dut egoera hau ez uzte bat baino haratago berreraikuntza bat izatea. Zure inguruko solidaritateak hunkitzen nau eta adieraztea idatziz komenigarria iruditzen zait. Adi nago zure komunikazioaren zain. Izugarria benetan!\nEz zu eta ez ni ez gara ez jakitunak tarotaren irakurketan Alejandro Jodorowskyren (Txiletarra Tocopillan jaioa) bidetik, praktika honek duen balore terapeutikoari buruz esperimentatuak gara. Igarpenaren erlatibotasunaz egiten den irakurketa da, igarpena baztertua geratzen da, naiz eta gehiengoek igarpenaren ikusmiraz erakarriaz sentitu. Beraz errealitate pertsonalaren, familiarraren, sozialaren eta kosmikoaren irakurketa saiakera bihurtzen da sinbologien bidez lagunduz argiago ikusten, zehazten, sumatzen, gaitzen gaitu komeni zaizkigun erabakiak hobeto hartzen, hain zuzen.\nAtzo zurekin komunikatuta gero ezin izan nuen lokartu eta gaur goizean, ohitura dudan bezala, tarota mazoa hartu dut eta “La vía del tarot” (JODOROWSKY-Marianne Costa. Traducción de Anne Hélèn Girard. Ediciones Siruela segunda edición 2009. España) liburuaren laguntzaz irakurtzen saiatu naiz, hobeto ulertu nahian, sortu den alfabeto sinbolikoaren argazki hau, kartak nahasi ondoren.\nAtentzioa deitzen dit erdiko zutabeak (I magoa, VIII justizia, eta neurritasunaren oreka XIIII). Magoaren neurri gabeko inteligentzia (begira ezazu kapela), oinak ezagutza lur gizatiarrean dituela (oinak horiak dira eta horiak ezaguera adierazten digu, haragi kolorea duen lurra zapaltzen dute) bizitzaren urrea aukeratzen du, aukera gizatiarraz beteta dagoen mahai batean, mahaiaren hankak urdinak direla (urdinak abegikortasuna adierazten du) eskuan duen bitartean makil urdina baita ere, boterea duena eraldatzeko eta sortzeko bizitzaren zehar. Urrundik datorren argia izan daiteke mundua sortu duen argia, beti hor dagoena nahi duenarentzat.\nErdian justizia dago bi balantzen oreka adierazten duela. Eskuinean XIII. karta du, behar den eraldaketa eta ezkerrean XX. karta epaiketa, kontzientzia berria erantzuten entzun beharra den deiari. Bien artean atera zaigu kokatuta justizia, justizia hau lurreko justizia baino haratago doa. Bere espata ez dago odoldua abegikorra da (urdina) eta daraman koroian marra zuri bat agertzen da, transzendentala da, orlegiz jantzia (eternitatea), gorriaz (bizi indarra), eta urdinez (abegikorra) bat argiagoa bestea baino. Oinak ezagueraren gainean (horia) eta eserlekuan zati batek haragi kolorea du (gizatiarra) bizkarra ongi asentatua geratzeko. XIII.ak inausketa adierazten du eta XX.ak erantzun beharra.\nGoian neurritasunaren oreka dago XIIII. edertasun espiritualaz jantzia hegan egiteko (hegoak urdinak eta oso landuak), gorputz orekatua bi koloreetan (abegikortasuna eta akzioa), dena dario goitik behera eta behetik gora (pitxarrak ezagueraz eta akzioz beteak), behean suge horia sexualitatearen adierazle, bera da dena eusten duena. Ile horia du eta arrosa gorria, zalaparta gutxiekin adierazten digu inteligentzia adieraziz batez ere usaindu egiten dela.\nErdian dagoenaren lau iskinak adierazten digute: inteligentzia sexuala eta sortzailea (bastoen VI) edertasuna, maitasuna, emozioak. Inteligentzia espirituala (espatak II), idealak eta perfekzioa, adierazten digute. Inteligentzia emozionala (kopak IIII) oreka emozionala adierazten du eta bien arteko ziurtasunetik seguritate pertsonalera iragan behar dela. Inteligentzia materiala (urreetako txanka) adierazte du dirua, familia, erlazioak … ezin garela bizi zerbait arrastaka daramagun bezala, bola bat oinean daramagun erara, propioa dena sortu beharra dago disfrutatzeko.\nNik sumatzen dudana agertzen dizut, zuk gauza bera egin dezakezu argazki alfabetiko eta sinboliko honen aurrean, ispilu gisa, zerbait gehiago zehazteko, sumatzeko, desiratzeko … azken batean praktikara eramanaz hau izanik ezinbestekoa teorian soilik ez geratzearren.\nJarraian bidaltzen dizudan aingeruaren argazkiak adierazten du ze energia motaz inguraturik aurkitzen zaren.\nBeste dimentsio batean egon naiz ideiak lur hartu nahirik, lasai baina onartzen gertatu zaidana. Esan dezaket “hemen gaudela” nire kameraren arazoa konpondu nahian, nire lanerako tresna delako eta lan egin gabe nago. Iraultzaren arazoak nekatzen gaitu, alde batetik indultuaren arazoa atzeratzen ari delako, ezin egona, tristezia, eta esperantzagabe aurkitzen hasiak gara, dena oso makal doa eta oso garestia da. Argazkiak ez egiteak gaizki nauka, galdu dudan guztia gogoratzen dudanean pena sentitzen dut. Distantzia hartzen saiatzen naiz ez hain gaizki sentitzeagatik, zaindu nahi dut eta babestu tinko jarraitzeko. Ez dut nahi ezer ez egitean erori eta horretarako nire emozioak zaindu behar ditut ez erortzearren.\nKartetako zutabe zentrala begiratzen dut eta hiru sinbologiak,magoak, justiziak eta neurritasun orekak, eskuetan dugun errealitatea adierazten dute: hasiera berria, nahi eta nahizko justizia eta neurritasun oreka. Zurekin batera esaten dut “gaude” erresistentzia gisara. Amets gaiztoa bihurtzen da eskatzen duguna ez digutenean eman nahi, hain azkar dakite kentzen justiziaz dagokiguna eta hain makalak dira itzultzen! Hori itzultzen badigute. Ezin duzu irudikatu ere ze gauzak ikusten ditugun “Euskadiko Haur Lapurtuen Elkartean”, hasiera batean ezin duzu ulertu ere, irudimen gaiztoenak ere ezin dituela horrelako gauzak irudikatu baina horrela da eta “hor gaude”. Beti berri hobeagoak itxoiten baina ez eman behar dizkigutenen aldetik gure aldetik baizik.\nBehar bada argazki honek nire bizitzako zati bat ekartzen du nire memoriara eta egokia ikusten dut une honetan. Nire anaiak Francisco eta Sebastián daude Lorena eta nirekin, txikiena naiz. Nire aitaren aldeko amona Mariaren etxean gaude. Kamerarik gabe sentitzen dudan pisua une berean argazki hau begiratzen dut baieztatzeko berak duen garrantzia nire historian eta nire memorian. Poza sentitzen dut adierazten didalako nolabaiteko nire maitasun oinarria, azken batean maitasuna behar den oinarria denez eraikuntza eta berreraikuntza guztietan.\nBegiratzeak “kamera gabe” une honetan, indartu egiten nau.\nHau bai dela lur hartze hunkigarria, egun denak ezagutzen zaituztet eta begiratzen geratzen naiz gogoratzen distantzia honetatik dugun konexio eta erlazioa gaur arte bakoitzarekin. Familiako historiaz zamatutako argazkia. Benetako sare afektiboa “kamera gabeko” unean, bere beharra indartu eta baieztatu egiten duena hein berean.\nElkarrizketa hau ixten duen bitxi apaingarria, aukera eman diguna dominaren bi alderdiak bizitzeko: lotzen gaituen sare afektiboaren bi alderdiak kamerarekin eta kamera gabe, “kamera gabeko” denboretan.\nMilesker Andrea elkarrizketa honetan biziarazi nauzunagatik, espero dut berriro ere kamera iritsiko dela, oraingo honetan hobeto jakinda zein lurretan oinarritzen den, jakinda zuk adierazten bezala, maitasuna dela ezinbestekoa edozein eraikuntzan.\nLa comunidad vasca de San Francisco: Los orígenes (1849-1949) (II/II)


/ Zinemagilea - Elkarrizketa - Euskonews\nBruselaseko INSAS-en Zinea eta Komunikabidea ikasi zuen. Gero, Jesusen lagundia utzi eta Donostiako Herri Irratian hasten da lanean, saio informatiboetan eta ikerketa musikaleko programetan. 1981ean HABEn sartzen da eta pertsona helduei euskara irakasteko ikus-entzunezkoak egiteaz arduratzen da. Zentzu honetan, “Bai Horixe” ikus-entzunezko metodoa garatzen du, besteak beste. Luzemetraien artean hauek aurki ditzakegu:\n2004 Tabula Rasa 2005 Bozes Lexanas\nAngor eta Paisaje con nieve kenduta, beste guaztiak Donostiako Zinemaldirako hautatuak izan dira. Hauek ditugu laburmetraiak: 1998 Cuentos de Mayo


Bestetako euskararen hatsa | Bizigiro | Berria\nBestetako euskararen hatsa\nAlaia Martin eta Andoni Egaña izan dira atzo Patxa plazako bertso saioan. Besta ordainduak, besta alternatiboak eta bi bertsolarien harteko ziria izan dute gai\nLehen aldia izan zuten atzo Martinek eta Egañak Baionako Patxa plazan. ISABELLE MIQUELESTORENA\nBezperan, Willis Drummonden kontzertuak jendez bete zuen Patxa plaza: atzo eguerdian, aldiz, desertu giroak zuen plaza gainditzen. Barra eta agertokia izan ezik, bezperakoaren aztarna guti ziren, garbitzaileek dena garbitu ondoren goiz-goizean. Bertso saioko bi protagonisten etorreraren esperoan hogei bat jende daude barra bazterrean. Batek gaztetxeko arduradun bati galdetu dio Alaia Martin eta Andoni Egaña ea noiz iritsiko diren. Pentsakor da gaztea, eta gaineratu du: «Nor dira? Zer dute, lan txanda?». Segundo batzuen hausnarketaren ondoren, bota duenaz barrez hasi da barra atzekoa.\nMartin eta Egaña plazara hurbildu dira 13:00ak aitzin. Plazari so, sumatzen zaie lehen aldia dela Patxara etortzen direla. Martinek lehengo bertso saioa du Baionan. Andoni Egañak, berriz, duela hogei bat urte toki pribilegiatua izan zuen. Ezagun batekin hizketan, hala kontatu du: «Gogoan dut besten irekierako balkoitik bertsoa bota nuela, miss euskal kostaren alboan». Ezagunak segituan arrapostu egin dio: «Eta zu euskal kostako mister». Jende pixka bat gehiago hurbildu da lekura, bi lagun bertsolariek garagardo bana hartzen duten bitartean.\nTxarangen doinuak atzetik entzuten direla eta, Martin eta Egañak plazaren erdian lekua hartu dute saioa has dadin. «Sartzea kostatu egin zaigu, baina orain gustora gaude», bota du agur gisa Egañak, zigarroa piztuta, sartze ordainduari erreferentzia eginez. «Patxa izena daukan hortan, hasi gaitezen patxadaz», Martinek. Eguneko gai nagusia hori dela eta, nola ez, lehen bertsoetan, sartze ordainduaren gaia aipatu dute biek, Baiona eta bestazaleak besten kari kontrolpean direla esanez. Lehen bertsoak Baionako plaza erditik kantatu ondoren, eguerdiko protagonistek beraien eta publikoaren arteko distantzia bi pauso aitzina eginez tipitu dute.\nJendea emeki-emeki hurbildu da Zizpako barraren ingurura. Baionako euskal mundua historikoki elkartu duen plaza horri buruz hitz egiteko garaia etorri da. «Alkateak egin duena ahaztu, hau eremu librea da», bertsotu du Alaia Martinek. Egañak, aldiz, alkateak Patxa plaza aurten onartu duela erantzun dio, «eta ofizialki, gainera». Besta eta satiraren doinuan jarraituz ihardetsi dio Martinek: «Pentsatzen zuen Patxa izena patxaranetik jiten zela». Etxegarai alkateari buruzko puntu batekin amaitu du Egañak pasartea: «Alkate jauna denetan dabil, euskara arloan salbu».\nBien arteko konplizitatez eta ziriz betetako jolas bat hasi dute Alaiaren puntu batetik abiaturik. Alaia txuriz jantzia da lepo gorriarekin: Andoni, ordea, beltzez. Martinek ohartarazi dio ez dela traje egokiarekin etorri saiora, eta bere esku zakutik gerriko gorri bat eskaini dio. «Gerrian ez zait sartuko eta leporako txikiegia dut ere», ihardetsi dio Egañak. Hortik hasita, Martinen esku zakua da saioko antzerki bilakatu. Gerrikoa, giltzak, ur botila bat, ezpainetakoa, moltsa... Zaku barruko traste desfile bat gertatu da, eta Egaña eskuak beteak ditu.\nAgurra aitzin, puntuka amaitu dute saioa. Publikoari erreferentzia egin nahian, galdera egin du Martinek: «Non sartu da gaur publiko gaztea?». Egañak, berriz, barkatu dio publikoari: «Bestetan gaude, eta hau ez da bekatu».